167 kes baharu, satu kematian

Jangkitan harian Covid-19 dalam tempoh 24 jam semalam (Isnin, 20 Februari 2023) turun lagi kepada 167 kes, berbanding 186 yang dicatat pada Ahad, dan 212 kes pada Sabtu, 241 (Jumaat), dan 281 (Khamis).

Kementerian Kesihatan (KKM) dalam laporan hari ini juga memaklumkan tujuh daripada kes baharu semalam membabitkan kes import.

Menurut data laman sesawang Github Kementerian Kesihatan (KKM) yang dikemas kini tpagi ini, jangkitan baharu itu, termasuk 11 kes melibatkan kanak-kanak berusia 0 hingga 12 tahun, berbanding sembilan pada Ahad.

Tujuh daripada kes itu melibatkan kanak-kanak berusia 0 hingga empat tahun, dan empat lagi kes (lima hingga 12 tahun).

Jumlah itu menjadikan kumulatif jangkitan sejak kes pertama Covid-19 dilaporkan di Malaysia pada 25 Januari 2020 sebanyak 5,041,174 kes, dengan 4,994,887 pesakit telah pulih, termasuk 169 yang sembuh semalam.

Daripada jumlah jangkitan semalam juga, 118 kes melibatkan individu yang telah menerima suntikan vaksin penggalak; 31 kes (individu lengkap vaksinasi); tiada kes (individu belum lengkap vaksinasi); dan 18 kes (individu tidak divaksinasi).

Menurut data laman sesawang KKMNow pula, sebanyak 9,330 kes masih aktif, turun sedikit berbanding 9,333 pada Ahad.

Sehingga semalam juga seramai 8,983 pesakit Covid-19 masih menjalani kuarantin di rumah (9,000 pada Ahad), sementara 338 pesakit mendapatkan rawatan di hospital, naik semula berbanding 326 pada Ahad.

Jumlah pesakit yang dimasukkan ke unit rawatan rapi sehingga semalam adalah sembilan tujuh orang, berbanding tujuh pada Ahad, dengan enam daripadanya memerlukan alat bantuan pernafasan.

KKM juga melaporkan seorang pesakit meninggal dunia akibat komplikasi Covid-19 di luar fasiliti kesihatan atau ‘brought in death’ (BID) di Kedah.

Ini menjadikan kumulatif kematian akibat Covid-19 sejak 17 Mac 2020 hingga semalam, sebanyak 36,957 kes, termasuk 7,873 kes kematian di luar fasiliti kesihatan atau ‘brought in death’ (BID).

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Bekas Pengarah UKSB pertahan keterangan beri wang kepada Zahid

Saksi pendakwaan, Wan Quoris Shah Wan Abdul Ghani mempertahan keterangannya memberikan wang kepada Presiden UMNO Datuk Seri Ahmad Zahid Hamidi dalam kes perbicaraan rasuah kontrak sistem Visa Luar Negara (VLN) di Mahkamah Tinggi Shah Alam hari ini.

Bekas pengarah Ultra Kirana Sdn Bhd (UKSB) itu tidak bersetuju dengan cadangan peguam Zahid, Hisyam Teh Poh Teik dalam sesi pemeriksaan balas yang mengatakan beliau tidak jujur dan berbohong dalam keterangannya berhubung pemberian wang kepada bekas Menteri Dalam Negeri itu.

Hisyam berkata, konspirasi dilakukan bekas Pengarah UKSB, Harry Lee Vui Khun dan Wan Quoris serta bekas Pengurus Pentadbiran UKSB, David Tan.

“Saya turut katakan kamu (Wan Quoris) tak beri wang kepada Ahmad Zahid dan kamu berbohong. Kamu bukan seorang yang jujur.

“Kamu tidak boleh dipercayai dan apa yang disebut dalam pernyataan saksi sebelum ini mengenai pemberian wang kepada Ahmad Zahid tidak benar,” katanya dipetik laporan BH.

Bagaimanapun, Wan Quoris Shah yang juga saksi pendakwaan ke-16 menafikan semua cadangan peguam berkenaan.

Terdahulu dalam keterangan sebelum ini, Wan Quoris Shah memaklumkan wang tunai diberi kepada Zahid selepas UKSB diminta menghulur bantuan kewangan sebagai sumbangan politik kepada UMNO.

Beliau berkata Zahid pada masa itu tidak meminta secara terang-terangan tetapi dapat memahami percakapan seolah-olah yang mengharapkan sumbangan wang daripada UKSB.

Pada 18 Mei lalu, Vui Khun yang juga saksi pendakwaan ke-15 mengesahkan syarikatnya menghantar wang tunai setiap bulan dalam mata wang dolar Singapura kepada Zahid dari 2014 hingga 2018 berhubung kontrak sistem Visa Luar Negara (VLN).

Bayaran itu bermula akhir 2014 dengan SG$200,000 sebulan, sebelum meningkat kepada SG$520,000 sebulan pada 2017.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri ketika itu bagi melanjutkan kontrak syarikat berkenaan sebagai pengendali Pusat Sehenti (OSC) di China dan VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh kementerian terbabit.

Bagi tujuh lagi pertuduhan, Zahid didakwa sebagai menteri sama ketika itu, mendapatkan untuk dirinya wang tunai SG$1,150,000, RM3 juta, 15,000 Euro dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Zahid didakwa melakukan semua kesalahan itu di Sri Satria, Presint 16, Putrajaya, dan Country Heights, Kajang, antara Oktober 2014 dan Mac 2018.

Ketika pemeriksaan balas oleh Wan Shaharuddin, Wan Quoris Shah memberitahu beliau mampu membeli kenderaan dan kediaman mewah di Kuala Lumpur, Putrajaya dan Cyberjaya dengan nilai keseluruhan kira-kira RM8 juta mengikut pendapatan bulanan lebih RM100,000 sebagai Pengarah UKSB.

Katanya, beliau memegang jawatan itu dari 2013 hingga 2018 dan menerima gaji RM10,000 pada permulaan sebelum meningkat kepada RM30,000 dan RM100,000 sebulan.

“Pendapatan daripada UKSB mencukupi untuk saya membeli kenderaan dan kediaman berkenaan. Saya tak beli guna wang tunai, sebaliknya secara pembiayaan atau pinjaman dari bank,” katanya.

Perbicaraan bersambung Khamis ini.


OPR naik lagi, MP kerajaan tuntut Anwar, Rafizi beri penjelasan

Seorang ahli Parlimen blok kerajaan menuntut Perdana Menteri, Datuk Seri Anwar Ibrahim dan Menteri Ekonomi, Rafizi Ramli memberi penjelasan berkait kenaikan Kadar Dasar Semalaman (OPR) yang sebelum ini dinafikan.

Ahli Parlimen PKR, Hassan Abdul Karim berkata golongan B40 dan M40 paling teruk terjejas susulan kenaikan itu dalam keadaan di mana mereka sudah pun menghadapi masalah kewangan serta ekonomi hari ini.

“Saya harap Rafizi sebagai Menteri Ekonomi dan Datuk Seri Anwar Ibrahim sebagai Perdana Menteri dan Menteri Kewangan perlu jelaskan kepada rakyat tentang kenaikkan kadar OPR ini.

“Rafizi dan Anwar tentu bersetuju dengan saya bahawa golongan B40 dan M40 paling terkesan teruk dengan kenaikan Kadar OPR yang terbaru ini. B40 dan M40 merupakan 80 peratus rakyat Malaysia. Mereka menghadapi masalah kewangan dan ekonomi sekarang,” katanya dalam satu kenyataan, hari ini.

Rabu lalu, Bank Negara Malaysia (BNM) mengumumkan kadar dasar semalaman (OPR) meningkat 25 mata perpuluhan kepada 3 peratus.

OPR dinaikkan empat kali berturut-turut sejak Mei, Julai, September dan November tahun lalu, dengan masing-masing meningkat sebanyak 25 mata asas kepada 2.75 peratus berbanding paras rekod terendah 1.75 peratus sebelumnya.

Sebelum ini, Menteri Komunikasi dan Digital, Fahmi Fadzil meluahkan kemarahan terhadap laporan Berita Harian memetik penganalisis yang menjangkakan OPR akan naik dalam beberapa bulan ini.

Laporan itu antara lain menyebut penganalisis menjangkakan BNM menaikkan OPR sebanyak 25 mata peratusan seawal Julai ini.

Fahmi menyifatkan laporan tersebut sebagai fitnah dan mahu Berita Harian membetul dan menjelaskan selain beliau mengumumkan akan berjumpa dengan pengurusan akhbar itu.

Tindakannya itu nyata mendapat perhatian warga net yang tidak bersetuju dengan perlakuan tersebut dan Ahli Parlimen PKR itu teruk dikritik netizen.

Namun apabila kadar OPR itu diumumkan kadar asas tersebut naik 25 mata asas atau 3 peratus, Sinar Harian melaporkan Fahmi enggan mengulasnya ketika ditanya pada satu sidang akhbar.

Sementara itu, Hassan yang juga Ahli Parlimen Pasir Gudang berkata kerajaan perlu memberi penjelasan bagi mengelakkan ditempelak rakyat terutama menjelang pilihan raya negeri (PRN) di enam negeri, tidak lama lagi.

“Jadi saya tidak mahu rakyat jelata sekarang yang di enam negeri di Semenanjung akan berdepan dengan pilihan raya negeri menempelak kerajaan perpaduan dan kerajaan Madani sekarang dengan pertanyaan sinikal mereka iaitu adakah OPR ini boleh ditafsirkan sebagai Operasi Peras Rakyat,” katanya.

Katanya lagi meskipun BNM menaikkan OPR kerana melihat kepentingan ekonomi makro di Malaysia bagi jangka panjang namun bank pusat itu perlu bergerak seiring dengan usaha kerajaan hari ini

“…kerajaan sekarang pimpinan Anwar Ibrahim sedang berusaha untuk membantu ekonomi majoriti rakyat yang sedang bergelut untuk hidup berdepan dengan krisis kos sara hidup yang parah,” ujarnya.


Bersih, GBM kutuk kempen sekutu Najib cemar imej kehakiman

Gabungan Pilihan Raya Bersih dan Adil (BERSIH) dan Gabungan Bertindak Malaysia (GBM) mengutuk sekeras-kerasnya kempen terbaharu oleh pihak yang dikaitkan dengan mantan Perdana Menteri Najib Razak yang sedang mencemarkan nama baik Hakim Nazlan Ghazali – hakim yang mempengerusikan perbicaraan kes penggubahan wang haram dan pecah amanah SRC International oleh Najib pada 2020 – yang nampaknya telah direka untuk menjatuhkan pentadbiran undang-undang dan mencemarkan nama baik badan kehakiman Malaysia

Latar belakang fakta kes adalah seperti berikut:

• Pada April 2022, Ketua Pesuruhjaya SPRM mengumumkan kepada media bahawa SPRM sedang menyiasat seorang hakim untuk kesalahan rasuah, berikutan tuduhan yang dibuat kepada Hakim Nazlan oleh pemblog Malaysia Today Raja Petra Kamaruddin. Hakim Nazlan kemudiannya membuat laporan polis bagi menyangkal tuduhan tersebut.

• Pada 29 September 2022, SPRM mengumumkan bahawa mereka telah menyempurnakan penyiasatan dan menunggu arahan seterusnya daripada Jabatan Peguam Negara. Ketua Pesuruhjaya SPRM menolak untuk memberikan sebarang maklumat atau komen lanjut.

• Pada Februari 2023, Menteri di Jabatan Perdana Menteri (Undang-Undang dan Reformasi Institusi) mengesahkan kepada Dewan Rakyat bahawa SPRM telah menyerahkan laporan kepada Ketua Hakim Mahkamah Persekutuan berkenaan tuduhan pelanggaran Kod Etika Hakim 2009 oleh Hakim Nazlan. Perlu ditekankan bahawa tiada sebarang maklumat berkenaan laporan ini telah didedahkan.

• Walau bagaimanapun pada 20 mac 2023, Menteri tersebut dituduh menulis kepada Peguam Najib bagi mengesahkan bahawa SPRM telah mendapati bahawa Hakim Nazlan berada dalam konflik kepentingan apabila menghakimi perbicaraan SRC International, dan Hakim Nazlan melanggar Kod Etika Hakim 2009.

Bersih dan GBM mengingatkan semua rakyat Malaysia bahawa tiada seorang pun berada di atas undang-undang dan pihak berkuasa mesti menyiasat semua pertuduhan salah laku yang dilakukan oleh semua pihak, termasuklah anggota badan kehakiman.

Namun, disebabkan oleh kemaslahatan dan kebajikan rakyat Malaysia bergantung kepada kehakiman untuk menjalankan pentadbiran keadilan dengan bebas, tanpa takut atau pilih kasih, tuduhan salah laku tidak seharusnya dibuat dengan niat jahat untuk menjatuhkan pentadbiran keadilan atau mencemarkan nama baik kehakiman.

Protokol muktamad untuk mengendalikan penyiasatan terhadap anggota badan kehakiman telah ditetapkan oleh Mahkamah Persekutuan pada 24 Februari 2023, yang memperuntukkan bahawa:

(i) badan penyiasatan perlu mendapatkan kebenaran daripada Ketua Hakim Negara terlebih dahulu sebelum menyiasat mana-mana hakim;
(ii) fakta atau kandungan siasatan tidak boleh diuar-uarkan atau dipamerkan tanpa mendapat kebenaran daripada Ketua Hakim Negara;
(iii) keseluruhan kandungan siasatan perlu kekal rahsia pada setiap masa; dan
(iv) Pendakwa Raya perlu merujuk Ketua Hakim Negara apabila memberi arahan semasa penyiasatan dan berkenaan dengan keputusannya untuk mendakwa.

Mahkamah Persekutuan telah menyatakan dengan jelas:

Perlu diingat bahawa aduan hanyalah itu – aduan. Ianya boleh menjadi benar sepenuhnya atau semata-mata palsu dan dirancang untuk merosakkan kredibiliti atau reputasi Hakim…Fakta seorang Hakim dituduh melakukan jenayah sudah cukup untuk menjejaskan reputasinya dan reputasi Badan Kehakiman keseluruhannya.

Bersih dan GBM maklum daripada fakta yang tersedia kepada orang awam, adalah jelas bahawa tiga daripada empat ketentuan oleh Mahkamah Persekutuan telah dilanggar oleh SPR dan Kerajaan. Siasatan terhadap Hakim Nazlan telah dilaksanakan tanpa merujuk kepada Ketua Hakim Negara dan fakta penyiasatan telah diuar-uarkan tanpa mendapat persetujuan beliau.

Hal ini telah dipegang oleh Mahkamah Persekutuan sebagai “petunjuk yang kuat menunjukkan kekurangan niat baik dalam siasatan jenayah’. Kini, kandungan penemuan siasatan SPRM juga telah diuar-uarkan kepada orang ramai oleh Menteri.

Sebagaimana ramai telah sedia maklum, SPRM diberi kuasa untuk menyiasat kesalahan yang bertentangan dengan Akta SPRM. Berikutan penyiasatan tersebut, mereka boleh mengemukakan aduan kepada Ketua Hakim Mahkamah Persekutuan untuk menentukan keperluan tindakan lanjut dibawah Kod Etika Hakim 2009.

Bagi menghindari sebarang keraguan, SPRM tidak mempunyai kepakaran atau bidang kuasa untuk menentukan sama ada hakim yang mempengerusikan perbicaraan jenayah mempunyai konflik kepentingan yang memerlukan beliau untuk menarik diri daripada perbicaraan, atau untuk menentukan sama ada hakim telah melanggar Kod Etika Hakim 2009.

Pengurusan perbicaraaan jenayah adalah urusan mahkamah perbicaraan atau rayuan – yang secara konsisten menolak tuduhan yang dibuat oleh peguam Najib, dan urusan etika kehakiman adalah untuk Ketuan Hakim Negara, Jawatankuasa Etika Kehakiman dan/atau tribunal yang dilantik oleh Yang di-Pertuan Agong di bawah Perkara 125 Perlembagaan Persekutuan.

Campur tangan SPRM dalam urusan pengurusan perbicaraan kehakiman dan etika kehakiman menunjukkan keangkuhan, kebiadapan dan penghinaan kepada kebebasan badan kehakiman.

Adalah sangat jelas daripada episod ini bahawa SPRM memerlukan reformasi struktur yang mendalam untuk membebaskannya daripada pengaruh Eksekutif dan tidak dijadikan senjata untuk kepentingan politik. Sebarang siasatan terhadap tindakan SPRM yang dinilai sebagai niat jahat terhadap Mahkamah Persekutuan dan masa ‘meragukan’ untuk menguar-uarkan siasatan mereka sebelum rayuan akhir SRC Najib di mahkamah tertinggi tahun lepas, perlu dimulakan oleh Jawatankuasa Pilihan Khas Parlimen.

Perlu dinyatakan bahawa tuduhan semberono salah laku kehakiman adalah sangat serius dan berpotensi merosakkan, bahkan Parlimen dilarang oleh Perkara 127 Perlembagaan Persekutuan untuk membenarkan penjalanan mahkamah dibahaskan di Parlimen, kecuali dengan usul substantif yang dibawa oleh tidak kurang daripada 1/4 ahli-ahli Dewan.

Oleh itu, tidak ada jawapan untuk mengatakan bahawa seorang Menteri berhak untuk mendedahkan kandungan penyiasatan kepada hakim hanya kerana soalan telah diajukan di Dewan.

Bersih dan GBM percaya bahawa kempen memburukkan Hakim Jazlan dan sistem kehakiman Malaysia oleh peguam dan rakan-rakannya berniat untuk mendapatkan pengampunan diraja kepada Najib yang akan membebaskan beliau daripada penjara.

Kami dengan rendah diri memohon kepada Duli Yang Maha Mulia Yang di-Pertuan Agong dan semua rakyat Malaysia untuk menolak percubaan daripada penjenayah yang disabitkan dan rakan-rakannya untuk menjatuhkan pentadbiran keadilan serta mencemarkan nama baik badan kehakiman, dan menegaskan bahawa Ketua Hakim Negara perlu diberikan ruang untuk menentukan sebarang tindakan yang bersesuaian secara bebas berdasarkan maklumat yang dirujuk kepada beliau.

Kenyataan ini dikeluarkan secara bersama oleh:

Jawatankuasa Pemandu BERSIH
Gabungan Bertindak Malaysia (GBM)


Pejabat Peguam Negara sahkan Jho Low buat tawaran, Apandi berdiam diri

Susulan pendedahan berhubung tawaran penjenayah rasuah dikehendaki, Low Taek Jho atau Jho Low kepada kerajaan menyebabkan Pejabat Peguam Negara (AGC) tampil membuat penjelasan hari ini.

AGC membuat pengesahan berhubung pendedahan laporan Jhow Low membuat tawaran penyelesaian RM1.5 bilion menerusi wakilnya yang juga seorang bekas Peguam Negara, Tan Sri Mohamed Apandi Ali kepada kerajaan tetapi ditolak.

Pihak AGC memaklumkan kerajaan menolak tawaran yang dikemukakan oleh Jho Low.

Katanya, AGC mengesahkan bahawa dalam tahun ini, Jho Low melalui wakilnya membuat percubaan untuk mendapatkan satu penyelesaian dengan kerajaan Malaysia.

“Dalam percubaan ini, wakil Jho Low bertemu dengan beberapa agensi kerajaan Malaysia termasuk AGC.

“Semua tawaran penyelesaian wakil Jho Low ditolak oleh AGC,” kata pejabat itu dalam satu kenyataan ringkas hari ini.

Sebelum ini, The Edge yang memetik sumber, melaporkan cadangan itu dirunding dengan kerajaan melalui Apandi yang sebelum ini membersihkan bekas Perdana Menteri Datuk Seri Najib Razak dan Jho Low dalam kes salah guna kuasa dan rasuah 1Malaysia Development Berhad (1MDB).

Apandi menurut laporan media enggan memberi komen apabila ditanya berhubung isu tersebut.

Untuk rekod, Jho Low diletak sebagai individu yang sedang diburu kerana jenayah rasuah dilakukannya dan umum mengetahui ahli perniagaan itu bersekongkol dengan bekas Perdana Menteri Datuk Seri Najib Razak dalam mencuri wang 1MDB.

Najib ketika ini sedang berdepan puluhan pertuduhan dan sedang dibicarakan di mahkamah ketika ini, malah sudah disabitkan bersalah dalam kes melibatkan anak syarikat 1MDB, SRC International Sdn Bhd.

The Edge melaporkan sudah menghubungi Apandi bagi mendapatkan pengesahan berhubung pendedahan tersebut.

Jho Low dikaitkan sebagai dalang di sebalik skandal 1MDB dan telah didakwa tanpa kehadiran di mahkamah Amerika Syarikat (AS) dan Malaysia.

Pada 2018, Jabatan Kehakiman AS sudah mendakwa Jho Low dengan konspirasi untuk mengubah berbilion dolar daripada dana kekayaan negara Malaysia, dan konspirasi untuk melanggar Akta Amalan Rasuah Asing Amerika.

Di Malaysia, Jho Low dan rakan sekutunya berdepan lima pertuduhan pengubahan wang haram berjumlah AS$1.03 bilion. Jho Low juga menghadapi pertuduhan pengubahan wang haram berasingan dengan pembantunya Eric Tan Kim Loong sebanyak AS$125.97 juta.

Pada 2020, Suruhanjaya Pencegahan Rasuah Malaysia (SPRM) membawa satu lagi pertuduhan terhadap Jho Low dan rakan-rakannya, kali ini didakwa terlibat dalam konspirasi jenayah bagi membolehkan Najib menggunakan kedudukannya untuk menerima rasuah berjumlah RM60,629,839.43.

Jho Low berulang kali mendakwa dirinya tidak bersalah dan pada wawancara 2020 dia mendakwa hanyalah menjadi perantara dalam urusan 1MDB.

Sebelum ini semasa perbicaraan 1MDB melibatkan Najib, bekas Pengarah Bukan Eksekutif 1MDB, Tan Sri Ismee Ismail, menyifatkan Najib mempunyai hubungan rapat dengan Jho Low.

Ismee berkata demikian ketika menjawab soalan Timbalan Pendakwa Raya, Datuk Seri Gopal Sri Ram, mengenai apa yang dapat saksi itu rumuskan daripada hubungan kedua-dua individu berkenaan melalui pemerhatian ketika beliau (Ismee) berada dalam Lembaga Pengarah 1MDB antara 2009 dan 2016.

“Saya percaya ia adalah hubungan yang rapat,” katanya pada perbicaraan di Mahkamah Tinggi.

Ditanya sama ada beliau mengetahui secara peribadi mengenai butiran bagaimana kedua-dua individu itu berkongsi dana 1MDB, Ismee yang juga saksi pendakwaan ke-13 berkata, beliau tiada pengetahuan mengenainya.

Najib kini sedang menghadapi empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB, serta 21 pertuduhan pengubahan wang haram membabitkan jumlah sama.


Kes baharu 6,493, sistem kesihatan negara tertekan: Noor Hisham

Sistem kesihatan negara sekarang ini berada dalam tekanan hebat susulan peningkatan jangkitan Covid-10, tatkala gelombang ketiga terus mengganas di beberapa negeri.

Hari ini, Kementerian Kesihatan Malaysia (KKM) melaporkan 6,493 kes baharu dicatatkan dalam tempoh 24 jam lalu sehingga 12 tengah hari tadi, menjadikan kumulatif kes di Malaysia meningkat kepada 498,795.

“Sistem kesihatan negara menghadapi tekanan yang amat besar dan memerlukan bantuan anda untuk memutuskan rantaian jangkitan Covid-19,” kata Ketua Pengarah Kesihatan, Tan Sri Dr Noor Hisham Abdullah, hari ini.

Beliau memaklumkan kadar penggunaan katil unit rawatan rapi (ICU) Covid-19 secara keseluruhannya di seluruh negara telah mencapai 83 peratus sehingga semalam.

Sehubungan itu, beliau menggesa orang ramai melaksanakan langkah kawalan kendiri dengan kekal duduk di rumah bagi memutuskan penularan wabak Covid-19.

“Sekiranya terdapat urusan penting di luar, pastikan patuh kepada prosedur operasi standard (SOP).

“Majikan diseru untuk memberi kebenaran kepada pekerja untuk bekerja dari rumah (BDR) dan menghadkan bilangan pekerja yang hadir ke pejabat pada satu-satu masa,” katanya.

Katanya, Selangor terus mencatat kes tertinggi dengan 2,163 diikuti Sarawak sebanyak 612 kes dan Kuala Lumpur (641), hari ini.

Berikut adalah perbandingan peningkatan dan penurunan kes mengikut negeri yang dicatatkan hari ini dan semalam.

21 Mei 2021 / 20 Mei 2021

Selangor 2,163 / 2,277
Kuala Lumpur 641 / 655
Johor 406 / 615
Sarawak 612 / 608
Kelantan 467 / 426
Kedah 433 / 417
Pulau Pinang 302 / 362
Negeri Sembilan 370 / 291
Perak 382 / 248
Sabah 144 / 245
Terengganu 139 / 233
Melaka 165 / 212
Pahang 161 / 157
WP Putrajaya 20 / 35
WP Labuan 84 / 17
Perlis 3 / 8


Peringatan kepada Zahid, majoriti MP BN kekal pendirian ‘No Anwar, No DAP’

Presiden UMNO, Datuk Seri Ahmad Zahid Hamidi diberikan peringatan semua Ahli Parlimen (MP) Barisan Nasional (BN) kekal dengan pendirian ‘No Anwar, No DAP’, ia susulan tindak tanduk beliau kebelakangan ini senada dengan cikgunya yang juga Ketua Pembangkang, Datuk Seri Anwar Ibrahim.

Peringatan itu disuarakan Pengerusi Ahli Majlis Parlimen Perikatan Nasional (PNBBC), Datuk Seri Shahidan Kassim yang menegaskan MP BN masih berpegang teguh dengan keputusan Perhimpunan Agung UMNO lalu iaitu meneruskan kerjasama dalam Perikatan Nasional (PN) sehingga Pilihan Raya Umum (PRU) nanti.

“Majoriti ahli Parlimen BN masih berpegang teguh dengan keputusan parti pada Perhimpunan Agung UMNO untuk menyokong kerajaan sampai PRU. Parlimen dibubarkan ‘No’ Anwar ‘No’ DAP,” katanya dipetik Utusan Online.

Semalam, Zahid menerusi kenyataan Biro Politik UMNO memberikan tempoh 14 hari kepada Kerajaan PN untuk membuka sidang Parlimen atau berdepan tindakan balas.

Bagaimanapun, pemimpin senior parti, Datuk Seri Nazri Aziz membidas Zahid supaya tidak memandai-mandai membuat keputusan bersendirian tanpa berbincang terlebih dahulu dengan MP BN.

“Saya tengok Zahid tak panggil mesyuarat Majlis Tertinggi (MT), dia sendiri sahaja tak bincang dengan kita.

“Ini tak betul 14 hari tak boleh berlaku memang satu desakan yang tak boleh berlaku ingat panggil lah Ahli-Ahli Parlimen jangan pandai-pandai sendiri sahaja,” katanya kepada Agenda Daily semalam.

Terdahulu, Yang di-Pertuan Agong Al-Sultan Abdullah Ri’ayatuddin Al Mustafa Billah Shah bertitah agar sidang Parlimen perlu diadakan secepat mungkin bagi membolehkan Ordinan-ordinan Darurat dan Pelan Pemulihan Negara dibahaskan ahli-ahli Dewan Rakyat.

Dalam satu kenyataan Datuk Pengelola Bijaya Diraja Istana Negara Datuk Ahmad Fadil Shamsuddin berkata keputusan yang diperkenan oleh Baginda selepas memperhalusi semua pandangan para pemimpin parti politik, Jawatankuasa Khas Bebas Darurat 2021 dan sembah taklimat para pakar dari agensi-agensi kerajaan.


MP Kota Belud diarah keluar dewan selepas desak usul tuntutan Sulu dibahas

Ekoran tidak berpuas hati dengan usul berhubung tuntutan kerajaan Sulu kepada Sabah yang ditolak Dewan Rakyat, Isnaraissah Munirah Majilis bangkit dan mempertikaikan keputusan yang dibuat Speaker Tan Sri Azhar Azizan Harun.

Berlaku pertikaman lidah antara Ahli Parlimen (MP) Kota Belud dengan Azhar susulan keputusannya menolak usul tersebut daripada dibahaskan pada sidang hari ini dan mengakibatkan beliau diarah keluar Dewan Rakyat dan digantung selama dua hari.

Isnaraissah sebelum ini mempersoal tindakan Speaker yang menolak usulnya sebanyak tiga kali.

“Saya nak tanya kerajaan, sampai tahap apa yang kamu membolehkan supaya bahas ini dibolehkan?

“Ini soal kedaulatan negara, bukan soal remeh temeh,pasal Sabah kah kamu tidak peduli? Sulu tuntut Sabah sahaja, bukan negeri-negeri lain,” katanya dalam Dewan Rakyat.

Perkara itu mendapat sokongan MP lain dengan meminta usul tersebut dipertimbang kembali supaya boleh dibahas di Dewan Rakyat.

MP Pulai, Datuk Seri Salahuddin Ayub kemudiannya turut bangun dengan menjelaskan yang usul beliau turut ditolak dengan alasan subjudis.

Timbalan Speaker, Datuk Mohd Rashid Hasnon kemudiaan mengeluarkan arahan supaya Munirah keluar dewan selepas menggantikan Azhar yang mempengerusikan mesyuarat ketika itu.

Terdahulu, Azhar ketika mempengerusikan majlis telah membuat ketetapan dimana penjelasan secara terperinci telah diberi Menteri Ekonomi sebelum ini dan terdapat dua prosiding yang masih lagi berjalan, sekali gus tidak membenarkan ia dibahaskan.

“Aturan mesyuarat amat terang dan saya terpaksa memakainya. Saya tidak pernah masuk campur dengan hal abang saya buat dan saya tidak pernah cakap soal kerja dengan beliau, sekiranya apa yang berlaku dalam dewan saya selalunya akan mengecualikan diri daripada membuat keputusan,” jelas Azhar.

Isu tuntutan waris Kesultanan Sulu hangat diperkatakan, terbaharu mereka berjaya membawa tuntutan tersebut ke peringkat antarabangsa.

Pada 28 Februari lalu, penimbang tara Sepanyol, Dr Gondoza Stampa mengarahkan Malaysia membayar pampasan AS$14.92 bilion (RM62.59 bilion) kepada waris Sultan Sulu.

Pada 11 Julai lalu, peguam pihak Sulu dilaporkan merampas aset Petronas yang didaftarkan di Luxembourg, iaitu Petronas Azerbaijan (Shah Deniz) dan Petronas South Caucasus, dengan nilai dilaporkan mencecah lebih AS$2 bilion (RM8.8 bilion).


‘Geng San Sentosa’ tumpas, polis rampas empat pistol

Polis menumpaskan ‘Geng San Sentosa’ apabila ketua dan lima ahli kongsi gelap itu ditahan di beberapa lokasi berasingan di sekitar Selangor dan Pulau Pinang, antara 17 April hingga 14 Sept lalu.

Setiausaha Polis Diraja Malaysia Datuk Noorsiah Mohd Saaduddin berkata pihaknya turut merampas empat pucuk pistol bersama lima butir peluru hidup daripada geng yang aktif dalam kegiatan pemerasan, samun, penjaga premis perlombongan bitcoin haram, curi kenderaan dan pecah rumah di sekitar Klang, Selangor, lapor Bernama.

“Ketua kumpulan kongsi gelap ini telah ditahan pada14 Sept bersama seorang lelaki, kedua-duanya warga tempatan, ketika kedua-dua suspek hendak masuk ke dalam sebuah kenderaan pacuan empat roda jenis Toyota Hilux berwarna merah di Jalan Raja Musa, Pelabuhan Klang.

“Pemeriksaan lanjut kenderaan tersebut telah menemukan sepucuk pistol jenis revolver ‘single action’ jenama Colt yang disorok di bawah tempat duduk pemandu. Hasil pemeriksaan di rumah suspek di Jalan Bendahara Taman Mewah Ria Klang, Selangor pula menjumpai sebutir peluru hidup jenis 9mm,” katanya dalam kenyataan di sini hari ini.

Noorsiah berkata semakan lanjut mendapati ketua kumpulan itu mempunyai 11 rekod jenayah lampau berkaitan kes senjata api serta curi kenderaan dan juga merupakan ‘orang dikehendaki’ berkait kes senjata api di Petaling Jaya, Selangor pada 17 April 2022.

Beliau berkata dua lagi ahli kumpulan tersebut, kedua-duanya lelaki tempatan ditahan pada 17 April lepas di Petaling Jaya serta merampas sepucuk pistol, manakala seorang lagi juga lelaki ditahan pada 15 Jun di Taman Sentosa, Klang dan merampas sepucuk pistol jenis revolver.

“Seorang lagi lelaki warga tempatan ditangkap di kawasan Butterworth, Pulau Pinang dan polis turut merampas sepucuk pistol berserta empat butir peluru hidup pada 13 Sept,” katanya.

Beliau berkata kesemua senjata api itu tidak berlesen dan kes disiasat di bawah Seksyen 8 Akta Senjata Api (penalti lebih berat) 1971, yang membawa hukuman penjara 14 tahun dan juga hukuman sebat tidak kurang daripada tiga kali dan Seksyen 8(a) Akta Senjata 1960 yang membawa hukuman penjara tidak melebihi tujuh tahun.

“PDRM menyeru agar masyarakat menyalurkan sebarang maklumat berkaitan kejadian yang menyalahi undang-undang, dalam usaha membanteras kegiatan jenayah dan memastikan keselamatan serta ketenteraman awam terpelihara,” katanya.


Belajar hidup dengan Covid-19

Endemik adalah keadaan virus akan terus wujud dalam masyarakat dan tempat. Justeru, kita perlu untuk hidup dengannya.

Selagi virus masih wujud, juga ini bermakna prosedur operasi standard (SOP) seperti pemakaian pelitup muka dan penjarakan fizikal di tempat awam serta sentiasa membersihkan tangan adalah sangat penting untuk kita amalkan.

Walaupun adanya vaksin yang dapat mengurangkan penyebaran Covid-19 serta kemasukan pesakit ke dalam wad dan kematian, kita masih terikat dengan SOP.

Menteri Kesihatan, Khairy Jamaluddin Abu Bakar baru-baru ini menjelaskan, peralihan kepada fasa endemik yang disasarkan dapat dimulakan akhir bulan ini bukanlah tindakan mengalah, sebaliknya bersifat mengadaptasi diri.

Beliau berkata, dengan adanya varian Delta, saintis seluruh dunia mengatakan bahawa untuk mencapai imuniti kelompok agak sukar disebabkan kemunculan varian baharu.

“Sebab itulah kita (Malaysia) terima hakikat bahawa mungkin pengakhirannya adalah peringkat endemik,” katanya.

Menurut Khairy, perkara itu bagaimanapun bergantung kepada tingkah laku masyarakat dalam tempoh dua bulan ini sambil mengingatkan rakyat supaya terus mematuhi SOP.

Sementara itu, Pakar kesihatan awam, Universiti Sains Islam Malaysia, Prof. Madya Dr. Mohd. Dzulkhairi Mohd. Rani bagaimanapun berpandangan bahawa perlu lebih banyak ruang untuk penambahbaikan dalam menyediakan masyarakat ke arah fasa endemik.

“Ini termasuk meningkatkan kefahaman masyarakat tentang cara jangkitan dan kawalan penyakit.

“Pembukaan lebih banyak sektor ekonomi dan pendidikan serta kebenaran rentas negeri menunjukkan keyakinan positif bahawa kerajaan bersedia ke arah fasa endemik

“Dalam persediaan kita memasuki fasa itu, lebih banyak promosi pendidikan kesihatan untuk meningkatkan kefahaman masyarakat terutamanya keperluan melakukan ujian kendiri dan kaedah-kaedah pencegahan penyakit Covid-19 perlu diadakan,” katanya.


3,003 kes baharu di Singapura semalam

Kementerian Kesihatan (MOH) Republik Singapura melaporkan 3,003 jangkitan baharu Covid-19 dikesan semalam, meningkat berbanding 3,635 kes yang dicatatkan pada Rabu.

Jumlah itu menjadikan kumulatif positif di negara itu sejak awal tahun lalu sehingga semalam sebanyak 210,978 kes.

Daripada jumlah kes baharu itu, 2,780 dikesan dalam komuniti, 220 di kediaman pekerja asing, dan tiga kes import.

Kes tempatan turut membabitkan 471 individu berusia 60 tahun dan ke atas.

Kadar jangkitan mingguan juga turun lagi kepada 0.93 semalam, berbanding 0.96 pada Rabu, kata MOH dalam laporan harian Covid-19 lewat malam tadi.

Kadar jangkitan mingguan melebihi satu menunjukkan jumlah kes baharu mingguan masih meningkat.

Bagaimanapun, jumlah pesakit Covid-19 yang meninggal dunia semalam meningkat kepada 17 individu, berbanding 12 yang direkodkan pada Rabu, menjadikan keseluruhan kes kematian di negara itu meningkat kepada 459 pesakit.

Semua yang meninggal dunia berusia antara 55 hingga 93 tahun juga menghidap pesakit sampingan lain, kata MOH.

Menurut MOH sehingga kini 1,683 pesakit dirawat di hospital dengan 286 memerlukan oksigen di wad biasa, 66 pesakit tidak stabil dan memerlukan pemantauan dimasukkan ke unit rawatan rapi (ICU), dan 72 pesakit ICU yang memerlukan alat bantuan pernafasan. – Agensi


Masjid di Wilayah Persekutuan jadi pusat penempatan mangsa banjir

Masjid-masjid di Wilayah Persekutuan termasuk Masjid Wilayah Persekutuan dan Masjid Tuanku Mizan Zainal Abidin dijadikan penempatan sementara untuk mangsa banjir, kata Menteri di Jabatan Perdana Menteri (Hal Ehwal Agama) Senator Idris Ahmad.

Beliau telah mengarahkan Jabatan Kemajuan Islam Malaysia (JAKIM) dan Jabatan Agama Islam Wilayah Persekutuan (JAWI) untuk menyelaraskan perkara berkenaan, menurut laporan Bernama.

“Masjid-masjid di Wilayah Persekutuan telah bersedia dan akan menyediakan keperluan yang bersesuaian. Pihak masjid juga menguruskan makanan melalui Program Dapur It’am dan JAWI Food Bank,” katanya dalam kenyataan hari ini.

Selain itu, Majlis Agama Islam Wilayah Persekutuan (MAIWP) turut diarah menyediakan keperluan untuk membantu mangsa-mangsa banjir.

Lembah Klang dilanda banjir buruk menyebabkan lebih 3,600 penduduk dipindahkan ke pusat pemindahan sementara setakat malam tadi, selain sejumlah besar pengguna jalan raya terkandas akibat laluan dan lebuh raya ditutup setelah laluan dinaiki air.

Setakat 12 tengah hari ini, selain Kuala Lumpur dan Selangor, negeri lain yang turut terjejas dengan banjir ialah Kelantan, Pahang, Melaka, Negeri Sembilan dan Terengganu.


Hari penamaan calon, MetMalaysia ramal pagi hujan, petang ribut petir

Jabatan Meteorologi Malaysia (MetMalaysia) meramalkan beberapa negeri dilanda hujan waktu pagi pada hari penamaan calon bagi Pilihan Raya Umum ke-15 (PRU-15) yang dijadualkan, Sabtu ini.

Menurut laman web MetMalaysia, Selangor, Melaka, Negeri Sembilan, Labuan, Putrajaya dan Kuala Lumpur dijangka hujan pada sebelah pagi di semua kawasan Parlimen.

Manakala beberapa negeri diramalkan hujan di beberapa kawasan Parlimen iaitu Johor (Segamat, Labis, Ledang, Muar, Ayer Hitam, Batu Pahat, Pontian, Sekijang, Pagoh, Bakri, Parit Sulong, Sri Gading, Pulai, Kulai dan Tanjung Piai), Pahang (Kuantan, Pekan, Kuala Krau, Temerloh, Bentong dan Bera), Perak (Larut, Bagan Serai, Lumut, Teluk Intan, Parit Buntar dan Bagan Datuk), Sarawak (Mas Gading, Petrajaya, Stampin, Mambong, Batang Sadong, Sri Aman, Tanjong Manis, Baram, Santubong, Bandar Kuching, Kota Samarahan, Serian, Batang Lupar, Saratok, Igan dan Kapit), Terengganu (Marang, Dungun dan Kemaman), Sabah (Tenom), Labuan dan Putrajaya.

Sementara itu, 12 negeri diramalkan dilanda ribut petir di semua kawasan Parlimen pada sebelah petang hari penamaan calon tersebut.

Negeri yang terbabit ialah Johor, Kedah, Kelantan, Melaka, Negeri Sembilan, Pahang, Perak, Perlis, Pulau Pinang, Sarawak, Terengganu dan Wilayah Persekutuan Kuala Lumpur.

Bagi Selangor pula, ribut petir dijangka berlaku di beberapa kawasan termasuk Sabak Bernam, Hulu Selangor, Gombak, Pandan, Bangi, Sungai Besar, Selayang, Ampang dan Hulu Langat pada sebelah petang.

Di Sabah pula, ribut petir dijangka berlaku pada sebelah petang iaitu Kalabakan, Kimanis, Sipitang, Keningau, Pensiangan, Silam dan Tawau.


UMNO Selangor tunggu keputusan muktamad berhubung kerjasama dengan PAS

Keputusan kerjasama UMNO dengan PAS perlu mendapat kelulusan di peringkat pusat terlebih dahulu, kata Tan Sri Noh Omar.

Pengerusi Barisan Nasional (BN) Selangor itu berkata UMNO masih mempunyai hubungan baik dengan PAS di Selangor dan berharap ia dapat diteruskan bagi menghadapi pilihan raya umum ke-15 (PRU-15) nanti, bagaimanapun ia perlu mendapatkan lampu hijau daripada badan tertinggi itu terlebih dahulu.

“Tiada negeri yang ada autonomi kecuali Sabah. Yang lain termasuk saya di Selangor kena tunggu apa keputusan pucuk pimpinan.

“Setakat ini BN Selangor masih mempunyai kerjasama yang baik dengan PAS. Dari peringkat bawah, kerjasama kita setakat ini masih berjalan dengan baik,” katanya.

Beliau yang juga Menteri Pembangunan Usahawan dan Koperasi, berkata demikian selepas menyempurnakan Majlis Perasmian Penutupan Program Biaya Usahawan 2022 di Pusat Konvensyen Kuala Lumpur (KLCC) hari ini.

Sebelum ini, Noh sendiri pernah menyuarakan bahawa BN perlu bekerjasama dengan PAS jika ingin merampas semula Selangor daripada Pakatan Harapan (PH) dan kata membangkitkan kekalahan pada PRU lalu kerana berlakunya pertembungan tiga penjuru dengan PAS.

Ditanya mengenai tiga kebimbangan anggota Kabinet iaitu isu cuaca, enam negeri tidak bersedia membubarkan Dewan Undangan Negeri (DUN) dan akta berkaitan antilompat sebelum bersetuju untuk mengadakan PRU-15 tahun ini, beliau berkata ia terserah kepada budi bicara dan pertimbangan Perdana Menteri, Datuk Seri Ismail Sabri Yaakob.


PRU-15: Ismail Sabri diingat jangan buat ‘bajet olok-olok’ 7 Oktober

Kerajaan pimpinan Datuk Seri Ismail Sabri Yaakob akan menjadi tidak bertanggungjawab jika mahu membubarkan Parlimen sejurus selepas membentangkan Bajet 2023 seperti khabar angin yang bertiup.

Ahli Parlimen (MP) Pasir Gudang Hassan Abdul Karim berkata Ismail Sabri mesti memastikan bajet itu tetap dibahaskan dan diundi selepas ia dibentangkan kerana ia akan menjadi tidak sah jika tidak dilakukan.

“Saya menasihatkan Datuk Seri Ismail sebagai perdana menteri dan kerajaan sekarang, supaya membentangkan Bajet 2023 yang sepatutnya.

“Kita tidak mahu pembentangan bajet olok-olok atau boneka pada 7 Oktober hanya kerana perdana menteri dan Kabinet sebenarnya telah memutuskan untuk membubarkan Parlimen selepas pembentangannya.

“Jika itu benar-benar berlaku, bajet yang dibentangkan pada 7 Oktober akan menjadi sia-sia,” kata Hassan dalam satu kenyataan hari ini.

Beliau mengulas khabar angin bahawa Ismail Sabri akan cuba membubarkan Parlimen sejurus selepas membentangkan Bajet 2023 pada 7 Oktober depan.

Hassan menegaskan bahawa kegagalan memastikan bajet itu melalui proses penuh bermakna ia tidak akan sah, memerlukan pentadbiran seterusnya membentangkan satu lagi rancangan perbelanjaan Persekutuan.

Beliau seterusnya mendakwa Bajet itu akan mengandungi insentif yang bertujuan menarik sokongan kepada kerajaan yang memerintah sekarang.

Hassan juga berkata kerajaan juga dilihat tidak mengambil berat jika ia merancang untuk mengadakan Pilihan Raya Umum Ke-15 pada November kerana dijangka banjir ketika itu.

Sabtu lalu, Presiden UMNO Datuk Seri Ahmad Zahid Hamidi dilaporkan berkata PRU-15 mesti diadakan dengan segera walaupun semasa musim banjir melanda negara dan membidas pembangkang yang didakwa kepanasan kerana takut akan kalah.

Cakap-cakap mengenai PRU-15 semakin berlegar apabila Ismail Sabri terus mendapat tekanan daripada partinya untuk mengadakan PRU.

Khabar angin ini terus diperkuatkan lagi apabila Ismail Sabri mengumumkan bahawa Kabinetnya akan membentangkan Bajet 2023 tiga minggu lebih awal, iaitu pada 7 Oktober, dengan penganalisis meramalkan bahawa beliau akan membubarkan Parlimen pada hari berikutnya.


Hakim tegur peguam Najib guna bahasa lebih sopan

Mahkamah Rayuan menasihatkan peguam Tan Sri Muhammad Shafee Abdullah menggunakan bahasa yang sopan mengkritik Hakim Mahkamah Tinggi, Mohd Nazlan Mohd Ghazali, ketika mengemukakan hujah rayuan Datuk Seri Najib Razak.

Nasihat itu diberikan ketika Shafee menggunakan kata-kata ‘hopelessly incompetent’ dan ‘poisoned’ ketika merujuk sabitan Mohd Nazlan terhadap Najib dalam perbicaraan membabitkan dana SRC International sebanyak RM42 juta.

Hakim Mahkamah Rayuan Datuk Abdul Karim Abdul Jalil, yang mengetuai panel tiga hakim memberitahu Muhammad Shafee bahawa beliau boleh menggunakan ungkapan seperti ‘terkhilaf dari segi undang-undang’ dan ‘tersalah arah’ untuk menunjukkan kelemahan dalam keputusan Mohd Nazlan.

“Saya rasa jika kita boleh menggunakan kata-kata yang lebih baik dengan menghormati hakim yang bijaksana… cari kata sifat yang lebih baik untuk menggambarkannya. Selain daripada mengatakan ‘meracuni penilaiannya”, ‘sangat tidak cekap’, boleh anda cari perkatan lain? Hormatilah hakim.

“Guna kata-kata seperti terkhilaf, beliau telah melakukan kesilapan, telah salah arah, bukan dengan mengatakan sangat tidak cekap,” kata Abdul Karim, yang mendengar rayuan Najib itu bersama Hakim Datuk Has Zanah Mehat dan Datuk Vazeer Alam Mydin Meera.

Sebelum itu, Muhammad Shafee dalam hujahnya pada prosiding rayuan Najib terhadap sabitan dan hukuman berkaitan penyelewengan dana RM42 juta milik SRC itu, berkata hakim yang mendengar kes itu tidak berwibawa ketika membuat keputusan terhadap anak guamnya.


Penyokong tegar Zahid berang dikritik “binatang politik”

Beberapa penyokong tegar Presiden UMNO, Datuk Seri Ahmad Zahid Hamidi gagal mengawal emosi dan naik berang susulan kritikan seorang pemimpin Bersatu yang menyifatkan kumpulan penentang dalam UMNO yang tidak mesra dengan kerajaan Perikatan Nasional (PN) sebagai “binatang politik”.

Seorang Ahli Majlis Pimpinan Tertinggi Bersatu, Dr Muhammad Faiz Na’aman dalam satu kenyataan semalam berkata Kluster Mahkamah adalah sekelompok “binatang politik” yang sudah terlalu lama menjadi “warlord” dalam kancah politik negara.

Pengerusi Badan Perhubungan UMNO Kelantan, Datuk Ahmad Jazlan Yaakub tidak dapat menahan kemarahan dengan kritikan tersebut dan membalas kritikan tersebut dengan mendakwa Bersatu dipenuhi “Kluster Katak”.

“Tahukah kamu Faiz, yang melompat itu adalah lebih kotor dan jijik daripada ‘Kluster Mahkamah’. Mereka melompat untuk menyucikan diri daripada dikenakan pertuduhan di mahkamah.

“Parti kamu itu penuh dengan binatang politik dan harus kamu ingat, mereka yang kamu gelarkan ‘Kluster Mahkamah’ inilah yang menyokong Presiden (Bersatu) kamu untuk menjadi Perdana Menteri,” kata Jazlan yang baru-baru ini mengumumkan menarik balik sokongan terhadap kerajaan PN.

Jazlan juga antara nama yang disebut Zahid dalam klip audio tular bersama Presiden PKR, Datuk Seri Anwar Ibrahim sebelum ini disusun Presiden UMNO itu semasa wakil pembahas terakhir pada Perhimpunan Agung UMNO 2020 (PAU) lalu untuk menarik ahli-ahli UMNO atas pagar untuk menolak kerjasama dengan Bersatu.

Beliau juga membidas Bersatu sebagai parti yang memiliki kandang katak.

“Kamulah sebenarnya rakan kongsi kepada mereka ini. Kamu ini boleh disifatkan sebagai pemelihara dan pemilik kandang katak,” katanya lagi.

Sementara itu, seorang lagi Ahli Majlis Kerja Tertinggi (MKT) UMNO, Datuk Armand Azha Abu Hanifah pula membidas Faiz sebagai seekor ‘anjing salakan politik’.

“Anjing salakan ini harus faham dan terima kenyataan penubuhan PN adalah kerana sokongan UMNO, tanpanya tidak mungkin Presiden Bersatu boleh jadi Perdana Menteri,” katanya lagi.

Armand juga salah seorang pemimpin yang sering berdampingan setia dengan Zahid dan menjadi penyokong tegar Presiden sejak awal penyertaannya bersama parti itu.


Pengundi pembangkang dijangka boikot PRN Johor, protes MOU dengan kerajaan

Blok pembangkang dijangka tewas teruk dalam pilihan raya negeri (PRN) Johor, mengulangi senario sama berlaku di Melaka dan Sarawak memandangkan pengundi mereka tidak akan keluar membuang undi, kata penganalisis politik.

Penganalisis politik meramalkan pengundi pembangkang akan memboikot PRN Johor kerana tidak berpuas hati dengan langkah bodoh Ketua Pembangkang Datuk Seri Anwar Ibrahim yang menandatangani Memorandum Persefahaman (MoU) Transformasi dan Kestabilan Politik dengan kerajaan dipimpin Datuk Seri Ismail Sabri Yaakob tahun lepas.

Menurut penganalisis, senario sama akan berulang di Melaka apabila peratusan pengundi yang keluar sangat rendah dan ia secara tidak langsung memberi kelebihan kepada UMNO dan Barisan Nasional (BN) untuk meraih kemenangan dengan majoriti yang besar sekali lagi.

“Bagi Pakatan Harapan (PH), selepas menandatangani MoU (dengan kerajaan persekutuan), gabungan itu berdepan defisit kepercayaan dalam kalangan penyokong.

“Ramai daripada mereka mungkin akan memilih untuk tidak keluar mengundi, seperti yang terjadi pada PRN Melaka dan Sarawak,” kata Oi Ei Sun, penganalisis politik daripada Institut Hal Ehwal Antarabangsa Singapura.

Semasa PRN Melaka, Pakatan Harapan tewas teruk yang menyaksikan PKR tewas di kesemua 11 kerusi ditandinginya walaupun diperuntukkan paling banyak kerusi daripada rakan sekutunya dari Amanah yang menang satu kerusi sementara DAP empat kerusi.

Kesilapan paling besar dilakukan adalah apabila Anwar bertindak membuat keputusan membuta tuli apabila meletak dua bekas calon UMNO bagi bertanding atas tiket PKR dalam PRN Melaka.

Terdahulu pada Sabtu, Menteri Besar (MB) Datuk Hasni Mohammad petang tadi mengadap Sultan Johor, Sultan Ibrahim Sultan Iskandar petang dan mendapat perkenan untuk membubarkan Dewan Undangan Negeri (DUN) bagi memberi laluan PRN diadakan.

Baginda menandatangani watikah pembubaran DUN, menurut kenyataan dalam laman Facebook Sultan Ibrahim Sultan Iskandar.

Menurut kenyataan itu, pada pertemuan berkenaan Hasni diiringi Setiausaha Kerajaan Negeri Johor, Datuk Azmi Rohani yang kemudian mempersembahkan watikah pembubaran DUN.

Fasal 23 Bahagian Kedua Undang-Undang Tubuh Kerajaan Johor 1895 bahawa Dewan Negeri Johor Darul Ta’zim termansuh pada 22 Januari 2022.

Johor memiliki 56 kerusi DUN dengan agihan terkininya adalah UMNO dan DAP masing-masing 14 kerusi, Bersatu (11), MIC (dua), PAS (satu), sementara AMANAH (enam) dan PKR (tujuh).

Kerajaan Johor memiliki majoriti tipis dengan 28 kerusi berbanding 27 kerusi di blok pembangkang, susulan kematian Ahli Dewan Undangan Negeri (ADUN) Kempas, Datuk Osman Sapian.


TNB sahkan gangguan bekalan elektrik di beberapa kawasan, sedang pulihkan

Tenaga Nasional Berhad (TNB) mengesahkan terdapat gangguan bekalan elektrik di beberapa kawasan di negara ini ketika ini.

TNB dalam hantaran di Facebook menerusi akaun TNB Careline memaklumkan pasukan teknikal TNB sedang mengenal pasti punca kejadian dan usaha sedang giat dijalankan untuk memulihkan bekalan, lapor Bernama.

“Kami mohon maaf di atas segala kesulitan dialami oleh pengguna semasa gangguan bekalan ini,” menurut hantaran itu.

Dalam pada itu, TNB juga memaklukam sedang berusaha memulihkan bekalan elektrik yang dipercayai melanda hampir di seluruh negara.

Facebook TNB memaklumkan, pihaknya sedang mengenal pasti punca kejadian

“Pelanggan yang dihormati, ketika ini terdapat gangguan bekalan elektrik di beberapa kawasan.

“Pasukan teknikal kami sedang mengenal pasti punca kejadian. Usaha sedang giat dijalankan untuk memulihkan bekalan. Kami mohon maaf di atas segala kesulitan dialami oleh pengguna semasa gangguan bekalan ini,” katanya dalam kenyataan hari ini.

Terdahulu seluruh negara panik ekoran gangguan elektrik yang tiba-tiba terjadi sekitar 12.45 tengah hari sehingga menjejaskan operasi pejabat.

Gangguan itu juga berlaku di Lembah Klang apabila kawasan tumpuan seperti KLCC juga terkesan dengan bekalan elektrik lebih 20 minit.

Malah keadaan itu berlaku di beberapa negeri lain seperti Pulau Pinang, Kedah dan Selangor.


Saksi tak setuju SPRM sengaja bina kes terhadap Syed Saddiq

Pegawai forensik Suruhanjaya Pencegahan Rasuah Malaysia (SPRM) Wan Mohd Firdaus Wan Yusoff tidak dapat menamakan peruntukan undang-undang yang membenarkan beliau meneliti kandungan telefon bimbit Syed Saddiq Syed Abdul Rahman, semasa perbicaraan kes bekas menteri itu hari ini.

Firdaus bertanggungjawab mengeluarkan bukti daripada telefon Syed Saddiq yang digunakan untuk perbicaraan pecah amanah jenayah dan penyelewengan.

Memetik laporan MalayMail, peguam bela Gobind Singh Deo bertanya kepada kakitangan jabatan forensik SPRM selama lapan tahun berkaitan undang-undang yang membenarkannya berbuat demikian.

Gobind: Bolehkah anda memberitahu kami peruntukan undang-undang yang memberi anda kebenaran dan kuasa untuk menyiasat mesej peribadi seseorang daripada telefon bimbit mereka?

Soalan itu membuatkan Wan Mohd Firdaus terdiam.

Gobind: Kenapa senyap? Tidak ada, bukan? Anda tidak mempunyai hak untuk memintas atau melihat mesej ini kerana ia tiada kaitan dengan perbicaraan hari ini.

Firdaus: Mesej itu diekstrak, bukan dipintas.

Gobind: Baik, jadi anda tidak bergantung kepada pemintasan, bermakna tiada peruntukan sama sekali. Jika terdapat pemintasan dan anda mempunyai hak, anda pasti sudah menyebutnya.

Firdaus: Saya tidak pasti.

Gobind: Anda tidak boleh tidak pasti. Mac 2018 RM120,000 dan RM1 juta, adakah mesej WhatsApp ini ada kaitan dengan itu?

Firdaus: Saya tidak pasti.

Gobind: Anda tidak pasti? Tadi anda kata ada kaitan antara mesej RM250,000 yang hilang ini dengan wang lain tetapi sekarang anda kata anda tidak pasti. Sebenarnya, anda tidak tahu sama ada ia berkaitan atau tidak, betul?

Firdaus: Betul

Wan Mohd Firdaus berkata beliau bertindak atas arahan pihak atasannya di SPRM untuk mengeluarkan mesej daripada kumpulan WhatsApp bernama “ValueAdd” dan “Oceans17”, yang dibacakan di mahkamah hari ini.

Gobind berkata tiada satu pun daripada mesej itu mempunyai kaitan dengan pertuduhan dalam perbicaraan hari ini, yang mana Wan Mohd Firdaus berkata dia tidak pasti kerana dia tidak membaca semua mesej tetapi hanya mengeluarkannya seperti yang diarahkan.

Gobind kemudian bertanya sama ada Wan Mohd Firdaus sedar bahawa laporan berita menggabungkan dana daripada kes hari ini dengan kecurian yang dilaporkan Syed Saddiq sebanyak RM250,000 dari rumah keluarganya.

Peguam itu kemudian menunjukkan kepada saksi pendakwaan itu bahawa polis tidak mengambil tindakan ke atas laporan itu, dan mencadangkan SPRM sengaja mengambil keterangan daripada perkara yang tidak berkaitan untuk membina kes terhadap Syed Saddiq.

Bagaimanapun, saksi itu tidak bersetuju.

Syed Saddiq didakwa bersubahat dengan Rafiq, yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018.

Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Perbicaraan berlangsung di hadapan Datuk Azhar Abdul Hamid


Gunung berapi Anak Krakatau di Indonesia meletus, muntahkan abu besar

Gunung berapi lagenda, Anak Krakatau yang terkenal di Indonesia meletus pada Ahad dan memuntahkan abu gunung berapi setinggi kira-kira 3,000 meter (9,800 kaki) ke langit.

Gunung Anak Krakatau mengeluarkan abu tebal di antara selat yang memisahkan pulau Jawa dan Sumatera, ia memaksa pihak berkuasa memberi amaran kepada penduduk berhampiran untuk memakai pelitup muka untuk melindungi diri.

“Kami masih merekodkan letusan berterusan dengan awan tebal menjulang tinggi antara 500 hingga 3,000 meter dari puncak,” kata Deny Mardiono dari Agensi Geologi Indonesia dipetik laporan AFP.

Gunung Anak Krakatau meletus sekurang-kurangnya 21 kali sejak beberapa minggu kebelakangan ini tetapi letusan pada Ahad adalah yang terbesar, kata Mardiono.

Pihak berkuasa mengarahkan orang ramai keluar dari zon selamat sepanjang dua kilometer di sekitar gunung berapi itu, yang kini dikategorikan pada tahap dua sistem amaran gunung berapi di Indonesia.

“Orang ramai termasuk pelancong harus mematuhi saranan Agensi Geologi yang melarang sesiapa berada dalam radius dua kilometer dari kawah,” tambahnya.

Untuk rekod, kali terakhir gunung Anak Krakatau meletus pada 2018 dan mengakibatkan ombak tsunami yang mengorbankan 429 orang dan menyebabkan ribuan orang kehilangan tempat tinggal.

Indonesia, sebuah negara kepulauan Asia Tenggara, terletak di Lingkaran Api Pasifik di mana pertemuan plat benua menyebabkan aktiviti gunung berapi dan seismik yang tinggi.

Indonesia mempunyai hampir 130 gunung berapi aktif.


Tiada lagi formula, Rafizi kini kata GST boleh dikembalikan: Laporan

Menteri Ekonomi kerajaan Pakatan Harapan-Barisan nasional (PH-BN), Rafizi Ramli yang sebelum ini mempunyai banyak formula untuk didakwanya boleh menyelesaikan masalah rakyat dan negara, akhirnya berkata kerajaan boleh mengembalikan semula cukai barangan dan perkhidmatan (GST).

Menurut laporan Malay Mail, Rafizi memberitahu forum anjuran alumni penjawat awam bahawa pelaksanaan cukai penggunaan “adalah masalah masa”.

Ahli Parlimen Pandan yang juga Timbalan Presiden PKR itu sebelum ini pernah mengetuai kempen menentang tindakan pentadbiran Datuk Seri Najib Razak yang menggantikan cukai jualan dan perkhidmatan (SST) dengan GST.

Hari ini, Rafizi yang disifatkan sebagai ‘Raja Formula’ oleh Najib, mencadangkan kepada penjawat awam sedia ada dan bersara bahawa beliau tidak sepenuhnya menentang cukai itu, sebaliknya menentang pelaksanaannya yang dianggap pramatang.

“GST tidak boleh hanya sebagai satu cara untuk meningkatkan pendapatan kerajaan kerana apabila ia dilihat sebagai cara untuk meningkatkan pendapatan, ia menjadi ketagihan,” katanya.

“Jika anda tidak membetulkan tadbir urus anda, anda tidak menetapkan perbelanjaan anda dan keberkesanan atau kecekapan belanjawan anda, ia sangat mudah apabila anda mempunyai GST – anda hanya terus menaikkan daripada lima, kemudian tujuh peratus dan akhirnya ia’ akan menjadi 20 (peratus).

“Ada beberapa siri perkara yang perlu kita sediakan, supaya sebaik sahaja mereka membuat keputusan untuk melaksanakan, GST hanyalah soal keberkesanan kutipan…

“Pandangan saya tentang GST apabila tiba masanya, ia adalah sesuatu yang kita perlu lihat tetapi sebelum itu, kita mempunyai jalan yang mencukupi dalam tempoh 12 hingga 15 bulan untuk membaiki,” tambahnya lagi.

Perdana Menteri Datuk Seri Anwar Ibrahim setakat ini menolak sebarang prospek untuk memperkenalkan semula sebarang cukai penggunaan, walaupun penggera dibunyikan oleh beberapa ahli ekonomi konservatif mengenai hutang kerajaan yang tinggi.

Hutang negara telah mencecah RM1.5 trilion atau 82 peratus daripada keluaran dalam negara kasar.

GST telah dilaksanakan di bawah Najib pada 2015 tetapi mendapat tentangan kuat orang ramai yang kemudiannya dikreditkan sebagai salah satu faktor utama yang menyebabkan beliau jatuh.

Ia akhirnya dibatalkan oleh pentadbiran Pakatan Harapan sebelum ini pada 2018 selepas ia memenangi pilihan raya pada tahun itu tetapi gesaan dan cadangan untuk memperkenalkan semula GST telah mendapat sambutan sejak 2022, ketika kerajaan berusaha untuk meningkatkan pendapatannya untuk mengurangkan hutang negara dan juga perlahan-lahan bergerak ke arah yang disasarkan.


Calon muda bakal jadi pertaruhan PN di Melaka: Muhyiddin

Pilihan Raya Negeri (PRN) Melaka bakal menyaksikan Perikatan Nasional (PN) mengambil langkah berani dengan meletak calon muda dan baharu untuk bertanding atas tiket gabungan politik tersebut.

Pengerusinya, Tan Sri Muhyiddin Yassin tidak menolak calon muda dan berkelayakan bakal diketengahkan gabungan itu bagi menghadapi PRN Melaka pada 20 November ini, malah menaruh kepercayaan kelompok tersebut mampu membawa kemenangan pada hari mengundi nanti.

“Dalam PRN Melaka, saya memikirkan soal anak muda terlebih dulu (sebagai calon pilihan raya), bukan orang lama.

“Lagi pun kalau mereka sesuai dan sebagainya, kenapa kita tidak boleh ketengahkan mereka untuk dijadikan calon dalam pilihan raya dan (sudah) ada pun senarai,” katanya dalam wawancara yang disiarkan menerusi Facebook anjuran Garasi TV.

Jelasnya, pemilihan calon dalam PRN Melaka akan menimbang kelayakan dan kebolehan individu tersebut, ia bagi menjadikan mereka peluang untuk menjadi pemimpin pelapis negara selepas ini.

“Bagi saya, kita tidak boleh abaikan peranan mereka. Perlu ada usaha susun lapis untuk melahirkan pelapis, membimbing mereka sehingga ke satu tahap, apabila sudah layak, beri peluang kepada mereka.

“Saya bersikap lebih terbuka dalam soal anak muda,” katanya lagi.

Muhyiddin juga berpendapat peluang perlu diberikan kepada anak muda dan orang lama tidak boleh beranggapan kedudukan atau jawatan yang dipegang itu adalah untuk selama-lamanya.

“Orang lama nak kekal pada kedudukan itu sampai tak nak lepas. Seolah-olah itu punya hak mereka. Saya fikir itu tak betul.

“Itu yang tidak sewajarnya berlaku begitu. Fasal sudah sampai satu tahap maka kita harus memberi peluang kepada orang lain,” katanya lagi.

Suruhanjaya Pilihan Raya (SPR) menetapkan 8 November ini sebagai hari penamaan calon, 16 November (pengundian awal) dan pengundian biasa pada 20 November.

PRN Melaka diadakan susulan tumbangnya kerajaan negeri pimpinan UMNO setelah empat Ahli Dewan Undangan Negeri (ADUN), termasuk dua daripada parti itu, menarik sokongan terhadap Ketua Menteri Datuk Seri Sulaiman Md Ali.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Susulan itu Yang di-Pertua Negeri, Tun Mohd Ali Rustam membubarkan Dewan Undangan Negeri (DUN) bagi membolehkan mandat diberi semula kepada rakyat untuk memilih kerajaan baharu.


Lebih 4.5 juta pekerja AS letak jawatan sepanjang November 2021

Kira-kira 4.5 juta rakyat Amerika Syarikat (AS) berhenti kerja secara sukarela sepanjang November 2021 – rekod tertinggi sejak pandemik melanda negara itu akhir 2019 lalu – menurut Biro Statistik Buruh AS.

Jumlah itu mendorong kadar berhenti kerja kepada 3 peratus, menyamai paras tertinggi dari September.

Kebanyakan pekerja yang bertindak demikian melibatkan industri perhotelan, yang setakat ini mencatat kadar berhenti kerja tertinggi iaitu 6.1 peratus pada November, serta mereka yang terbabit dalam sektor penjagaan kesihatan.

Bilangan individu yang berhenti kerja dalam sektor pengangkutan, pergudangan dan utiliti juga meningkat.

“Pekerja terus berhenti pada kadar yang bersejarah. Sektor yang bergaji rendah yang terjejas secara langsung oleh wabak Covid-19 terus menjadi punca peningkatan peratusan yang tinggi,” kata Pengarah Penyelidikan di Indeed Hiring Lab, Nick Bunker.

Persoalan besar bagi 2022 ialah sama ada keadaan itu akan berterusan.

Kadar berhenti kerja yang tinggi adalah simptom pasaran buruh di mana pekerja boleh dengan cepat mendapat pekerjaan baharu dengan potensi lebih baik.

Data November yang dikeluarkan pada Selasa belum mengambil kira penularan varian Omicron di wilayah pantai AS, yang mendorong jangkitan lebih tinggi dan meletakkan ramai pekerja berisiko dijangkiti virus di tempat kerja mereka.

Sebagai contoh, Pusat Buruh UCLA dalam laporan yang juga diterbitkan pada Selasa berkata hampir satu perempat pekerja sektor makanan segera di kawasan Los Angeles dijangkiti Covid sejak 18 bulan lalu.

“Tetapi kurang separuh daripada mereka telah dimaklumkan oleh majikan bahawa mereka berpotensi terdedah kepada virus itu,” lapor UCLA.

AS mempunyai kira-kira 10.6 juta pekerjaan untuk diisi pada November, turun sedikit berbanding lebih 11 juta peluang pekerjaan pada Oktober.

Jawatan dalam sektor kewangan dan insurans, serta Kerajaan Persekutuan, meningkat pada November.

“Orang yang berhenti kerana mendapat pekerjaan lain, bukannya meninggalkan terus kerja,” kata Ketua Ekonomi di Institut Dasar Ekonomi, Heidi Shierholz. – Agensi


Muhyiddin harap kebebasan badan kehakiman terus dilindungi

Bekas Perdana Menteri Tan Sri Muhyiddin Yassin berharap kebebasan badan kehakiman di Malaysia terus dilindungi tanpa ada cubaan campur tangan atau desakan politik daripada mana-mana pihak supaya keadilan dapat ditegakkan.

Dalam kenyataan malam ini beliau berkata kebebasan dan integriti badan kehakiman sepertimana yang terbukti hari ini (23 Ogos 2022) adalah paksi sebuah negara demokrasi.

“Tanpa badan kehakiman yang bebas, sistem demokrasi di negara kita akan gagal untuk berfungsi dan Malaysia menjadi sebuah negara yang bersifat autoritarian, rasuah dan bankrap moral, na’uzubillah,” katanya.

Beliau berkata demikian ketika mengulas keputusan Mahkamah Persekutuan hari ini yang mengekalkan sabitan dan hukuman dikenakan terhadap Datuk Seri Najib Razak berkaitan dana kes SRC International Sdn Bhd berjumlah RM42 juta.

Ahli Parlimen Pagoh itu bersyukur perjuangan beliau dan rakyat Malaysia menentang rasuah akhirnya terjawab di Mahkamah Persekutuan hari ini.

“Saya telah menyuarakan kebimbangan mengenai penyalahgunaan kuasa dan rasuah pada skala yang besar menerusi penyelewengan dana 1MDB dan SRC International membabitkan Najib, sejak tahun 2015.

“Walaupun saya dihukum dengan pemecatan daripada kerajaan dan parti pada ketika itu, saya terus istiqamah dengan prinsip menegakkan yang hak,” katanya.

Muhyiddin berkata hari ini beliau bersama rakyat Malaysia yang konsisten melawan rasuah dan penyelewengan dapat menghela nafas lega dengan keputusan Mahkamah Persekutuan itu.

Katanya keputusan itu membuktikan sistem kehakiman Malaysia yang bebas menjamin tertegaknya keadilan dan mengembalikan maruah negara yang tercalar.

Menurut Pengerusi Perikatan Nasional (PN) itu kebebasan sistem kehakiman itulah yang beliau pertahankan ketika menjadi Perdana Menteri sebelum ini.

“Walaupun ada desakan supaya campur tangan saya tegas menolaknya walau akhirnya saya terpaksa meletak jawatan kerana mempertahankan prinsip ini.

“Saya ingin mengingatkan bahawa keputusan Mahkamah Persekutuan pada hari ini bukanlah pengakhiran sebuah perjuangan. Pendakwaan dalam kes 1MDB yang melibatkan penyelewangan dana berjumlah RM2.6 billion masih belum selesai.

“Begitu juga kes rasuah yang melibatkan Pengerusi Barisan Nasional masih dalam proses perbicaraan di mahkamah, selain kes-kes berprofail tinggi yang lain.

“Saya berharap, kebebasan badan kehakiman di negara kita terus dilindungi tanpa ada cubaan campurtangan atau desakan politik dari mana-mana pihak agar keadilan dapat tertegak.

“Atas segalanya, saya mendoakan agar Malaysia bebas sepenuhnya daripada amalan kleptokrasi, dijauhi daripada bala bencana dan rakyat dapat hidup dalam keadaan aman dan sejahtera,” kata Muhyiddin lagi.


Dua calon Timbalan Presiden PKR berdebat 11 Mei ini

Setiausaha Agung PKR Datuk Seri Saifuddin Nasution Ismail dan bekas Ahli Parlimen Pandan, Rafizi Ramli akan berentap atas pentas debat pada 11 Mei ini.

Kedua-dua calon Timbalan Presiden PKR akan berdebat bagi berbahas untuk melihat siapa yang lebih layak untuk menjadi orang nombor dua dalam parti untuk membantu Presidennya, Datuk Seri Anwar Ibrahim yang bercita-cita mahu menjadi Perdana Menteri (PM).

Program debat 90 minit itu akan dianjur Sinar Harian denga tajuk “Berani Semuka: Siapa Layak Bersama Anwar” dan bakal disiarkan secara langsung di semua platform organisasi berita itu.

Ketua Pengarang Kumpulan Rozaid Ahmad berkata, program itu tepat pada masanya dengan pemilihan PKR kali ini dilihat sebagai petunjuk kepada barisan kepimpinan baru yang bakal menggantikan presidennya, Anwar Ibrahim.

Program itu akan mejadi pentas menguji kewibawaan Saifuddin dan Rafizi dalam berhujah mengenai isu semasa serta soal kepimpinan dan masa depan PKR, kata Rozaid dalam kenyataan.

Dalam pemilihan kali ini, Anwar mengekalkan jawatan sebagai presiden bagi penggal 2022-2025 tanpa dicabar.

Lebih 1.2 juta ahli parti layak mengundi secara dalam talian atau fizikal pada pemilihan yang dijadualkan berlangsung dari 13 hingga 22 Mei ini.

Kongres nasional pula akan diadakan pada 10 hingga 12 Jun.


Dokumen peribadi mangsa banjir boleh ditukar secara percuma: Hamzah

Mangsa banjir yang kehilangan kad pengenalan, pasport dan dokumen peribadi di bawah agensi kementerian dalam negeri boleh mendapatkan penggantian dokumen peribadi itu secara percuma.

Menteri Dalam Negeri Datuk Seri Hamzah Zainudin berkata Jabatan Pendaftaran Negara (JPN) serta imigresen akan diarahkan supaya membantu mangsa yang dokumen mereka musnah atau hilang akibat banjir dalam masa terdekat.

“Sekarang ini mangsa boleh memberi tumpuan kepada proses pembersihan banjir dan pihaknya menerusi JPN dan Jabatan Imigresen serta agensi berkaitan akan membantu mendapatkan dokumen berkenaan.

“Selepas ini segala dokumen, sijil kelahiran, sijil kematian, pasport atau dokumen yang musnah akibat bencana (banjir) ini akan diberikan (penggantian) secara percuma,” katanya menurut laporan Bernama.

Hamzah terdahulu melawat dan memberikan bantuan kepada mangsa banjir di Batu 18, Kampung Jawa.

Beliau berkata banjir yang berlaku di Hulu Langat serta Shah Alam di Selangor adalah di luar jangkaan dan persediaan agensi di bawah kementeriannya memberi fokus ke negeri di Pantai Timur.

“Kebiasaannya negeri di Pantai Timur akan mengalami banjir sekitar November hingga Mac dan keadaan ini menyebabkan aturan gerak aset tertumpu ke kawasan berkenaan,” katanya.

Bagaimanapun menurut Hamzah, susulan kejadian banjir di Selangor, perbincangan akan diadakan bersama Perdana Menteri Ismail Sabri Yaakob dan kementerian kewangan dalam usaha mengkaji struktur penggunaan aset dan penambahbaikan yang boleh dilakukan dalam operasi banjir.

Mengulas komen netizen yang mendakwa usaha menyelamat yang lambat oleh Polis Diraja Malaysia kepada mangsa banjir, Hamzah berkata: “Saya ucapkan terima kasih kepada masyarakat yang menyalurkan maklumat untuk bantuan… (tetapi) kita perlu faham keadaan (banjir) di Selangor jarang berlaku dan kita perlu melihat apa yang perlu dilakukan selain kekangan serta masalah untuk masuk ke kawasan menyelamat,” katanya.

Hamzah berkata pihaknya akan mendapatkan bantuan lebih 5,000 anggota daripada Rela dan agensi berkaitan bagi menampung kekuatan lebih 23,000 anggota dan pegawai PDRM dalam operasi membantu mangsa di lapan negeri yang terjejas akibat banjir.


Isu pajakan tanah, Khairuddin dakwa difitnah pemimpin UMNO

Menteri Perusahaan Perladangan dan Komoditi, Datuk Seri Mohd Khairuddin Aman Razali mengakui dirinya difitnah dan diserang oleh sebahagian pimpinan UMNO yang menggunakan laman sosial untuk menyebarkan dakyah bagi memburukkan namanya.

Menurut Menteri PAS itu, ia susulan namanya yang dikaitkan dengan isu Lembaga Getah Malaysia (LGM) yang dikatakan mahu memajak tanahnya di bawah harga pasaran.

“Sebahagian pimpinan UMNO pun sedang bersemangat turut menyerang.

“Namun ia tidak menghalang saya untuk terus memperkasakan Muafakat Nasional demi kepentingan ummah,” katanya menerusi perkongsian di Facebooknya.

Menurut Ahli Parlimen Kuala Nerus itu lagi, bagaimanapun pendekatan mesra beliau bersama dengan UMNO tidak terjejas ekoran serangan itu.

“Hubungan baik yang terjalin dengan pimpinan UMNO juga tidak terjejas,” katanya.

Muafakat Nasional adalah perjanjian kerjasama politik antara UMNO dan PAS.

Sementara menjawab isu LGM, Khairudin menafikan beliau menyalahgunakan kuasanya sebagai Menteri.

“Selaku Menteri yang diberi amanah, saya menegaskan bahawa integriti, ketelusan dan kebertanggungjawaban
berasaskan Amalan Tadbir Urus Rabbani yang meletakkan pertimbangan dosa dan pahala adalah menjadi teras pentadbiran dalam Kementerian Perusahaan Perladangan dan Komoditi serta agensi di bawahnya,” tegasnya.

Tambahnya, dalam mendepani isu itu satu laporan polis juga telah dibuat.

“Tindakan saman kepada pihak dan individu yang menyebarkan fitnah sedang diuruskan,” tegasnya.

Terdahulu , isu yang mengaitkan beliau dengan dakwaan salah guna kuasa berkenaan dipercayai tular di akaun Facebook Pertubuhan Sahabat Erat dan Amanah Rakyat Malaysia (SEDAR) semalam, yang meminta Mohd Khairuddin memberi penjelasan mengenainya.


Mat Maslan jawab kritikan isu payung, ‘tak sensitif apa?’

Selepas menerima kritikan susulan kenyataan jika ‘hujan pakai payung’ baru-baru ini, Datuk Seri Ahmad Maslan berkata rakyat tidak perlu sensitif dengan kenyataan dilontarkannya tersebut.

Setiausaha Agung UMNO itu sebelum ini menggesa orang ramai memakai payung jika hujan dan menjelaskan kenyataan tersebut dipolitikkan oleh pihak lawan walhal realitinya negara memang kerap hujan kerana iklimnya.

“Kalau hujan, pakailah payung. Saya sebut dengan dengan nada bersahaja begitu pun dipolitikkan.

“Saya ingin tambah, kalau panas pun pakailah payung. Kalau redup, pakai topi, memadai. Kemudian kalau hujan itu boleh pakai payung, boleh pakai baju hujan.

“Lepas itu mereka kata saya tidak sensitif. Tak sensitif apa? Malaysia ini bila tak hujannya? Esok mungkin hujan, lusa tidak, tulat mungkin hujan. Semalam mungkin hujan, hari ini tidak,” katanya lagi semasa wawancara yang disiarkan Utusan Online semalam.

Jelasnya, nasihat tersebut dibuat dengan ikhlas dan tidak bertujuan untuk membuat sindiran kepada mana-mana pihak.

Terdahulu, semasa wawancara dengan Astro Awani, Ahmad yang juga Ahli Parlimen Pontian itu berkata pengundi masih perlu keluar mengundi meskipun cuaca mendung.

Kenyataan itu dikeluarkannya ketika ditengah-tengah kebimbangan Pilihan Raya Umum Ke-15 (PRU-15) akan diadakan pada musim tengkujuh.

Menjawab soalan mengenai kesan iklim terhadap peratusan keluar mengundi, Ahmad berkata hujan tidak sepatutnya menjadi alasan untuk tidak mengundi.

“Bukan ada rusuhan pun, tak pernah ada rusuhan sepanjang 14 kali PRU diadakan di Malaysia, aman damai sahaja.

“Kalau hujan, pakailah payung. Jadi pada saya, mereka perlu keluar mengundi,” katanya dipetik laporan.

Untuk rekod, Perdana Menteri Datuk Seri Ismail Sabri Yaakob membubarkan Parlimen pada 10 Oktober lalu bagi memberi laluan PRU-15 diadakan pada 19 November depan walaupun menerima bantahan daripada banyak pihak kerana negara dijangka berdepan banjir pada hujung tahun kebiasaannya.

Namun, perkara itu tidak diendahkan Ismail Sabri susulan tekanan yang diberikan terhadapnya oleh Presiden UMNO, Datuk Seri Ahmad Zahid Hamidi yang bertegas PRU-15 perlu diadakan juga secara pada tahun ini.


Saya tunggu surat pelawaan debat Rafizi, kata MP Bachok

Mohd Syahir Che Sulaiman sedia berdepan dengan Menteri Ekonomi, Rafizi Ramli yang mencabarnya untuk berdebat dan ia tidak lari.

Ahli Parlimen Bachok itu tidak menolak untuk menghadapi Raja Formula tersebut yang menyebut namanya untuk berdebat berhubung isu ekonomi semasa.

“Patutlah saya batuk-batuk sejak semalam, rupanya ada orang jauh sebut nama saya.

“Saya ada di Bachok sekarang, tengah tunggu surat itu (pelawaan Rafizi untuk berdebat) sampai,” katanya menerusi status dimuat naik di Facebooknya.

Mohd Syahir yang juga Penolong Setiausaha Agung PAS berkata, dia berada di Bachok dan sedia menunggu surat itu sampai kepadanya.

Rafizi dikatakan beralih arah dengan mencabar Mohd Syahir untuk berdebat dengannya mengenai hal ehwal ekonomi, selepas cabaran berdebat itu ditolak bekas Menteri Kanan Antarabangsa dan Industri, Datuk Seri Mohamed Azmin Ali dan Menteri Besar Kedah, Datuk Seri Muhammad Sanusi Md Nor.

Susulan itu, Rafizi berkata, beliau akan menulis secara rasmi kepada Mohd Syahir dan akan menunggu untuk mendapatkan maklum balas daripadanya.

Katanya, beliau akan terus meminta untuk berdebat dengan wakil Perikatan Nasional (PN) kerana budaya seperti ini perlu dibawa demi pembaharuan negara.

Pada entri di Facebooknya itu, Mohd Syahir turut memberi pantun empat kerat yang ditujukan kepada Rafizi iaitu:

“Pulau Pandan jauh ke tengah, Gunung Daik bercabang tiga, hancur badan dikandung tanah, janji yang baik dikenang juga,” katanya.


Selepas Anwar lantik diri jadi Menteri Kewangan, ketua setiausaha perbendaharaan dicutikan?

Hanya beberapa hari selepas Datuk Seri Anwar Ibrahim melantik dirinya sendiri menjadi Menteri Kewangan, difahamkan Ketua Setiausaha Perbendaharaan Negara Datuk Seri Asri Hamidin dikatakan diarah bercuti serta-merta.

Ketua Setiausaha Perbendaharaan tersebut tidak kelihatan semasa majlis sambutan Anwar sebagai Menteri Kewangan di Putrajaya pagi tadi.

Asri dikatakan sedang bercuti bermula hari ini serentak dengan waktu Perdana Menteri melaporkan diri bertugas sebagai Menteri Kewangan, kata sumber.

Asri juga tidak kelihatan dalam sambutan Anwar mengimbas kad perakam waktu (clock in) buat kali pertama pada pagi ini di Kementerian Kewangan, Putrajaya.

“KSP tak sambut (Anwar). Beliau dicutikan.

“Masa mesyuarat pertama Kementerian Kewangan, Anwar dah kata KSP akan ditukar,” kata sumber terdekat di Putrajaya.

Asri dilantik pada 2020 tidak lama selepas Tengku Datuk Seri Zafrul Tengku Abdul Aziz mula menerajui Kementerian Kewangan.


Covid-19: Jumlah pesakit sembuh cecah lebih dua juta

Jumlah keseluruhan pesakit Covid-19 yang disahkan sembuh sejak Mac 2020 hingga jam 12 tengah hari tadi, kini melepasi angka dua juta kes atau 90.8 peratus daripada lebih 2.2 juta kes positif.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam hingga 12 tengah hari tadi, seramai 16,430 pesakit sembuh menjadikan kumulatif keseluruhan 2,005,942 kes, berbanding 2,209,194 kes positif.

Pada masa sama beliau memaklumkan 19 lagi kluster baharu dikesan menjadikan keseluruhannya 5,432 kluster dengan 4,267 telah ditamatkan manakala 1,165 lagi masih aktif.

Daripada jumlah kluster baharu itu, sembilan membabitkan jangkitan di tempat kerja dengan melibatkan 190 individu; lapan kluster komuniti (115 individu); satu kluster pusat tahanan di Limbang, Sarawak (14 individu); dan satu kluster kumpulan berisiko tinggi di Johor Bahru (13 individu).

Johor dan Perak masing-masing mencatatkan dua kluster tempat kerja, manakala masing-masing satu di Kuala Lumpur, Kedah, Kelantan, Negeri Sembilan dan Pahang.

Kelantan yang mencatatkan jangkitan baharu Covid-19 hari ini sebanyak 983 kes berbanding 1,206 kes semalam turut merekodkan tujuh kluster komuniti, manakala satu lagi di Sarawak.

Sementara itu, Dr Noor Hisham berkata daripada 10,959 kes baharu Covid-19 hari ini, 807 membabitkan warganegara asing.

Daripada jumlah kes baharu itu, 205 kes atau 1.9 peratus membabitkan pesakit kategori 3, 4, dan 5; dan 10,754 kes (98.1 peratus) lagi adalah terdiri daripada kategori 1 dan 2.

Menurutnya, seramai 980 pesakit kini dirawat di unit rawatan rapi (ICU), termasuk 862 pesakit disahkan dijangkiti Covid-19, manakala selebihnya adalah kes dalam siasatan dan disyaki mungkin dijangkiti virus itu.

Seramai 579 pesakit memerlukan alat bantuan pernafasan, termasuk 378 kes yang disahkan dijangkiti.

Mengenai kadar kebolehjangkitan beliau berkata Rt pada jangkaan mengikut kes seharian pada 27 September 2021 untuk seluruh negara adalah 0.90.

Kecuali Pahang yang mencatat Rt 1.00, negeri-negeri lain merekodkan Rt antara 0.84 hingga 0.99.


Hanya Pemuda UMNO kecam Kit Siang, mana suara Presiden yang garang?

Jika suatu ketika dahulu Datuk Seri Ahmad Zahid Hamidi digeruni sebagai ‘harimau berantai’ yang akan menjadi orang pertama sekali melawan pemimpin DAP yang menghina Islam dan kaum Melayu, kali ini ahli-ahli parti sekali lagi mendambakan kegarangan Presiden UMNO itu.

Zahid antara tokoh UMNO yang paling digeruni oleh musuh-musuh dalam DAP, jika sekali disergah habis semua lintang pukang kumpulan chauvinis dalam DAP akan lari bertempiaran.

Sememangnya ahli-ahli UMNO menanti tindakan tegas dan berani daripada Presiden, sekurang-kurangnya gerakan bala tentera dan akar umbi parti UMNO untuk melawan kumpulan DAP yang tidak menjaga sensitiviti kaum dan agama Islam sehingga sanggup menghina nama ‘Allah’ untuk tujuan politik.

Bagaimanapun, setakat ini Zahid masih belum mengeluarkan sebarang kenyataan rasmi berhubung kenyataan Penasihat DAP yang juga Ahli Parlimen Iskandar Puteri, Lim Kit Siang berkaitan ‘Kerajaan Allah’ dalam Facebooknya semalam.

Semakan Agenda Daily dalam akaun Facebook dan laman rasmi parti, UMNO Online juga tidak menemui sebarang kenyataan balas dikeluarkan Zahid terhadap tindakan biadab Kit Siang tersebut.

Status terkini dalam akaunnya adalah berhubung isu kluster Covid-19 melibatkan sektor pengilangan yang disertakan bersama tangkap layar laporan berita portal Malaysiakini.

Tiada sebarang pendirian atau pun pendapat berhubung kenyataan membalas terhadap Kit Siang.

Berprasangka baik, kemungkinan Zahid kini sedang merancang dan meneliti tindakan yang lebih keras terhadap Kit Siang.

Bagaimanapun, mujur Ketua Pemuda UMNO, Datuk Asyraf Wajdi Dusuki masih ada dan menyatakan pendirian mereka yang membidas Kit Siang sebagai amat biadab dan kurang ajar serta mesti diambil tindakan tegas oleh pihak berkuasa.

Tegasnya, mempermainkan kesucian nama Allah dan mengaitkannya dengan kegagalan kerajaan hari ini menguruskan pandemik Covid-19 adalah satu bentuk penghinaan kepada agama Islam.

“Saya sudah mengarahkan kepimpinan Pergerakan Pemuda UMNO seluruh Malaysia untuk membuat laporan polis terhadap Ahli Parlimen dan pemimpin DAP ini.

“DAP seharusnya belajar bahawa sikap chauvinistik dan rasis mereka yang tidak pernah berubah dengan sewenangnya meremehkan kesucian Islam seperti inilah yang menyebabkan kerajaan PH hanya bertahan 22 bulan,” katanya dalam satu kenyataan.

Kit Siang memuat naik tulisan dalam akaun Facebook rasminya semalam yang mempersendakan ‘Kerajaan Allah’.

Kiriman Kit Siang itu mendapat lebih 182 perkongsian dan lebih 602 komen yang menyokong dan membantah kenyataannya. Tetapi kira-kira 10 minit kemudian Kit Siang telah memadam kiriman itu.


Bekas Ahli Parlimen Jasin meninggal dunia

Bekas Ahli Parlimen Jasin Datuk Mohd Said Yusof meninggal dunia pukul 8.10 malam tadi, ketika mendapatkan rawatan di Hospital Melaka.

Allahyarham yang merupakan Ahli Parlimen bagi penggal 2004 hingga hingga 2008 itu menghembuskan nafas terakhir pada usia 70 tahun, menurut laporan Bernama.

Allahyarham yang juga bekas Timbalan Ketua UMNO Bahagian Jasin pernah dilantik sebagai Pengerusi Institut Kajian Sejarah dan Patriotisme Malaysia (IKSEP) atau kini dikenali sebagai Institut Tun Perak (ITP).

Anak kedua Allahyarham, Nur Adawiah berkata jenazah bapanya akan diuruskan di kediamannya di Padang Temu, di sini sebelum dikebumikan di Tanah Perkuburan Islam Padang Temu pada 11 pagi ini.

“Allahyarham mengalami beberapa penyakit seperti jantung dan kencing manis dan terlantar sakit sejak Disember lalu dan sering keluar masuk hospital.

“Sejak beberapa hari lalu, kesihatannya agak merosot dan terpaksa dikejarkan ke hospital selepas keadaannya semakin lemah tengah hari semalam sebelum disahkan meninggal dunia oleh doktor pakar kira-kira 8.10 malam,” katanya ketika dihubungi media.

Allahyarham meninggalkan seorang isteri Datin Rozana Samsudin, 66, tiga orang anak dan enam cucu.

Sementara itu Ketua Menteri Datuk Seri Ab Rauf Yusoh menerusi laman Facebook rasminya mengucapkan takziah kepada ahli keluarga Allahyarham.


KKM kesan lagi 172 kes VOC sejak 25 Dis hingga hari ini

Sebanyak 172 kes jangkitan membabitkan varian membimbangkan (VOC) dikesan lagi Kementerian Kesihatan (KKM) sejak 25 Disember lalu hingga hari ini.

Menurut KKM, daripada jumlah itu, 170 kes membabitkan varian Delta, manakala dua kes varian Omicron.

Ketua Pengarah Kesihatan, Tan Sri Dr Noor Hisham Abdullah, berkata jangkitan VOC itu ditemui hasil analisis dan penjujukan dijalankan di empat makmal kajian.

Ujarnya, sebanyak 107 kes baharu dengan kesemuanya varian Delta di kesan di makmal The Tropical Infectious Diseases Research & Education Centre (TIDREC).

Makmal Integrative Pharmacogenomics Institute (iPROMISE) pula mengenal pasti 40 kes baharu yang kesemuanya adalah varian Delta, manakala makmal Universiti Kebangsaan Malaysia Medical Molecular Biology Institute (UMBI) mengenal pasti 23 kes baharu yang kesemuanya adalah varian Delta.

Katanya, dua kes Omicron dikesan makmal di Institute of Health and Community Medicine, Universiti Malaysia Sarawak (IHCM-UNIMAS).

“Ia menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai VOC dan varian mendapat perhatian (VOI) adalah sebanyak 5,480 kes.

“Daripada jumlah yang dikesan itu, sebanyak 5,460 kes adalah VOC manakala 20 kes adalah VOI,” katanya dalam kenyataan hari ini.

Dr Noor Hisham berkata, setakat tengah hari tadi, KKM sudah mengesan 5,151 kes varian Delta, 233 kes varian Beta, 14 kes varian Alpha, dan 64 kes varian Omicron bagi kes VOC manakala bagi kes VOI, terdapat sebanyak 13 kes varian Theta, empat kes varian Kappa dan tiga kes varian Eta.

Beliau berkata, daripada bilangan kes jangkitan membabitkan varian Delta antara 25 Disember hingga hari ini, sebanyak 60 kes dikesan di Kelantan, Perak (41), Pulau Pinang (34), Johor (13), Negeri Sembilan (enam), masing-masing lima di Pahang dan Melaka serta masing-masing tiga di Terengganu dan Kedah dan dua kes di Sarawak membabitkan jangkitan Omicron.


Bukankah PH tuduh SPRM alat politik, tanya C4 kepada Anwar

Badan pemantau antirasuah Malaysia mencemuh kenyataan Perdana Menteri, Datuk Seri Anwar Ibrahim bahawa Suruhanjaya Pencegahan Rasuah Malaysia (SPRM) adalah sebuah badan bebas.

Sedangkan pada masa lalu Pakatan Harapan (PH) mengkritik agensi antirasuah itu sebagai alat politik, kata Timbalan Ketua Pegawai Eksekutif Pusat Membanteras Rasuah dan Kronisme (C4), Sudhagaran Stanley.

Memetik laporan FMT hari ini (28 Mac 2023), beliau berkata pemimpin PH sebelum ini melemparkan dakwaan bahawa SPRM digunakan untuk memaksa mereka menyokong bekas Perdana Menteri Tan Sri Muhyiddin Yassin.

Pemimpin PH pada masa itu mendakwa SPRM digunakan untuk penganiayaan politik.

“Jadi bagaimana perdana menteri sekarang (daripada PH) boleh mengatakan bahawa SPRM adalah sebuah badan bebas sedangkan rakan-rakannya dahulu yang menuduhnya sebagai alat politik?” soalnya dalam satu kenyataan.

Terdahulu, Anwar memberitahu Dewan Rakyat bahawa beliau memutuskan untuk mengekalkan Tan Sri Azam Baki sebagai Ketua Pesuruhjaya SPRM.

Azam dilantik ketika pentadbiran Muhyiddin.

Anwar juga berkata beliau memutuskan untuk tidak menggantikan Azam kerana SPRM adalah sebuah badan bebas.

Tetapi Sudhagaran berkata Anwar tersilap untuk tidak menukar pesuruhjaya itu ketika beliau berkuasa, terutamanya apabila begitu banyak kontroversi yang tidak dapat diselesaikan menyelubungi SPRM.

Antara kontroversi ialah dakwaan pemilikan saham oleh Azam.

Sudhagaran berkata Anwar sepatutnya segera meletakkan Azam bercuti dan menjalankan siasatan mendalam terhadap semua kontroversi yang menyelubungi SPRM serta melantik pesuruhjaya baharu melalui proses Parlimen.

“Ini boleh dilakukan serta-merta dan merupakan perkara yang mudah. Kemudian kita boleh melihat reformasi jangka panjang seperti meletakkan SPRM di bawah Parlimen, keselamatan jawatan ketua pesuruhjaya dan reformasi lain yang berkaitan,” katanya.

Sudhagaran berkata dengan melaksanakan langkah-langkah yang dicadangkan itu, orang ramai boleh mula mempercayai SPRM sekali lagi.

“Kita perlu membina semula kepercayaan ini. Mengusahakan pembaharuan suruhanjaya ini adalah amat penting jika kita mahu mempercepatkan usaha memerangi rasuah di negara ini.”


Pengundi Melayu akan hukum UMNO yang bongkak dan sombong

Perhimpunan Agung UMNO 2020 (2020) kali ini tidak lebih kepada menonjolkan sikap bongkak dan sombong pemimpin dalam parti itu yang terus mendabik dada dengan tanggapan pengundi Melayu akan menyokong mereka dalam pilihan raya umum.

Keyakinan setinggi langit dengan ucapan berapi-api pemimpin atasan UMNO kononnya parti itu akan disokong kembali, tidak terlupa tukang ampu dan bodek Presiden bersorak seakan histeria untuk merampas kuasa semula di Putrajaya.

Kata-kata “Kerusi UMNO milik UMNO selama-lamanya” sudah cukup menunjukkan bahawa UMNO meletak perpaduan orang Melayu sebagai perkara kedua dan yang lebih penting adalah untuk mendapatkan kuasa.

Lebih pelik, tidak pula ada perwakilan dalam UMNO ini berbicara tentang wang RM500 juta yang didakwa disalurkan menerusi syarikat yang diasaskan bekas perdana menteri, Datuk Seri Najib Razak sebelum ini disalahguna kepimpinan parti untuk bermewah-mewah.

Perwakilan UMNO nampaknya lebih dibuai dengan angan-angan yang dibawa oleh pemimpin atasan mereka, kononnya UMNO perlu menjadi parti induk dan jawatan Perdana Menteri adalah milik mereka.

Sama lah seperti sebelum ini, UMNO dengan bongkak dan sombong seolah-olah jawatan Perdana Menteri adalah milik mereka selama-lamanya tetapi yang terjadi adalah UMNO tersembam dan hilang kuasa kerana terlalu diyakinkan dengan janji manis pemimpin mereka.

Seperti tidak serik dengan pengalaman yang lalu, pemimpin UMNO kini kembali dengan sikap yang sama dan tidak memperdulikan nasib dan masa depan rakyat yang memerlukan perhatian kerajaan yang stabil.

Pengundi khususnya pengundi orang Melayu tidak lagi bodoh, mereka akan menilai setiap sikap dan tingkahlaku bongkak yang ditunjukkan pemimpin UMNO semasa PAU ini. Jika mereka merasakan orang Melayu akan kembali menyokong mereka, kesilapan sama akan berulang.

Begitu lah sikap UMNO, “diberi betis hendak paha”, bukan kah UMNO kini juga sebahagian daripada kerajaan yang memerintah ini, tidak cukup diberi jawatan menteri dan timbalan menteri, menteri besar di beberapa buah negeri tetapi UMNO meminta pula hendak menjadi Perdana Menteri.

Pimpinan PAS pastinya tidak selesa dengan sikap bongkak yang dipamerkan UMNO ini, seolah-olah mereka yang terpaksa berpaut kepada UMNO walhal tujuan kerjasama yang dijalinkan adalah demi perpaduan dan kesatuan orang Melayu Islam bukan semata-mata untuk kuasa.

Rasa jengkel di kalangan pimpinan PAS juga semakin membuak-buak dengan kenyataan UMNO yang berkehendakkan jawatan Perdana Menteri.

Belum pun gendang pilihan raya bermula, UMNO sudah menyatakan jawatan Perdana Menteri adalah milik mereka dan selain parti lain tidak layak untuk memegang jawatan tersebut. Begitu lah sikap UMNO, semuanya milik mereka dan menggunakan alasan agama serta bangsa untuk tujuan memanipulasi minda kaum Melayu.

Insaf dan bertaubat lah UMNO, usah lah setiap hari berzikir “kerusi” dan “jawatan perdana menteri” kerana orang Melayu sudah muak dengan mereka yang gila kuasa dan memperalatkan mereka demi kerakusan segelintir pemimpin dalam UMNO.

Jika pilihan raya lalu mereka tersungkur, tidak mustahil kali ini mereka akan hancur musnah hanya kerana tamak haloba sudah menguasai diri.


Bersatu lapor SPRM kes MB, Exco Selangor dalam syarikat LLSB

Parti Pribumi Bersatu Malaysia (Bersatu) Selangor membuat laporan kepada Suruhanjaya Pencegahan Rasuah Malaysia (SPRM) berhubung kedudukan Menteri Besar, Datuk Seri Amirudin Shari dan Pengerusi Jawatankuasa Tetap Infrastruktur dan Kemudahan Awam, Izhar Hashim sebagai ahli lembaga pengarah syarikat Landasan Lumayan Sdn Bhd (LLSB).

Ketua Penerangan Bersatu Selangor, Mohd Idris Abdul Halim berkata, pelantikan Amirudin dan Izham di dalam LLSB dikhuatiri mewujudkan konflik kepentingan antara syarikat dan kerajaan negeri.

“Kalau diikutkan, ahli politik tidak sepatutnya dilantik sebagai ahli lembaga pengarah syarikat, lebih-lebih lagi Menteri Besar dan Exco Selangor sendiri. Jadi kerja penilaian, teknikal serta keberkesanan sesebuah projek sepatutnya dilakukan oleh agensi bertanggungjawab.

“Jadi apa keperluan melantik Menteri Besar dan Exco Selangor dilantik sebagai pengarah syarikat LLSB.

“Menteri Besar sendiri bukannya pakar yang boleh melakukan penilaian projek Selangor Maritime Gateway (SMG),” katanya ketika ditemui selepas membuat laporan berhubung perkara itu di pejabat SPRM Selangor di Shah Alam, semalam (Khamis, 2 Mac 2023).

Dalam pada itu, Mohd Idris, menggesa SPRM untuk segera melakukan siasatan terhadap dua pemimpin politik tersebut, sepertimana agensi berkuasa itu membuat siasatan terhadap beberapa ahli politik lain.

“Kita membuat laporan pada hari ini setelah mendapatkan pandangan daripada beberapa peguam yang menyatakan bahawa terdapat kesalahan undang-undang. Ini adalah untuk kepentingan rakyat, peruntukan projek SMG adalah satu amaun yang besar,” tegasnya.

Terdahulu pada, Rabu, Ketua Penerangan Perikatan Nasional (PN) Selangor, Mohd Shukor Mustaffa membuat laporan polis berhubung isu sama.

Ketua Polis Selangor, Datuk Hussein Omar Khan kemudian memberitahu polis menyerahkan siasatan kepada SPRM kerana laporan berkenaan lebih sesuai disiasat pihak berkuasa itu apabila ia dikaitkan dengan elemen rasuah berhubung pelaksanaan projek tebatan banjir Sungai Klang yang dianggarkan berjumlah RM700 juta.


Demi kekal jadi kerajaan, PH juga akan sokong langkah UMNO mohon pengampunan?

Tidak sampai setahun membentuk kerajaan campuran bersama Pakatan Harapan (PH), UMNO mengambil langkah untuk meminta pengampunan bagi bekas Presiden, Datuk Seri Najib Razak.

UMNO nampaknya mengambil peluang yang terhidang selepas membantu PH mendirikan kerajaan pada November tahun lalu, pastinya langkah meminta pengampunan itu tidak akan dihalang kerana sudah menjadi rakan sebantal sekarang ini.

Selepas beberapa bulan menjadi sebahagian dalam kerajaan campuran, kini sudah terserlah tujuan utama UMNO bersama dengan DAP dan PKR adalah bagi menuntut pembebasan Najib yang sedang meringkuk dalam penjara.

DAP dan PKR pastinya tidak dapat berbuat apa-apa dengan langkah diambil UMNO tersebut, ia memandangkan sudah berkahwin politik dengan seteru mereka dan sudah pasti apa sahaja yang dilakukan perlu diterima dengan hati terbuka jika tidak ia pasti memberi kesan buruk kepada kerajaan campuran yang dibentuk ketika ini.

Ironinya, jika sebelum ini pemimpin PH bersungguh-sungguh mahu melihat Najib dihukum tetapi kini nampaknya mereka pula boleh berdiam diri tanpa mengulas sebarang langkah yang mahu diambil UMNO itu.

Semalam, Setiausaha Agung UMNO, Datuk Asyraf Wajdi Dusuki mengesahkan langkah yang akan diambil itu dipersetujui sebulat suara oleh ahli Majlis Tertinggi untuk memohon Yang di-Pertuan Agong mempertimbangkan pengampunan kepada Najib, seperti yang diperuntukkan di bawah Perkara 42(1) Perlembagaan.

“Justeru, MT sebulat suara bersetuju untuk memohon menghadap bagi mempersembahkan warkah rayuan kepada Yang di-Pertuan Agong beserta dengan memorandum yang ditanda-tangani oleh seluruh kepimpinan UMNO daripada 191 bahagian.

“Setelah diperincikan, MT merafak sembah menjunjung kasih Yang di-Pertuan Agong dengan kerendahan diri memohon ihsan untuk mempertimbangkan pengampunan penuh buat Najib sebagaimana kuasa yang diperuntukkan di bawah Perkara 42 (1) Perlembagaan Persekutuan,” katanya semalam.

Langkah terbaharu itu diambil selepas Mahkamah Persekutuan baru-baru ini menolak permohonan Najib untuk menyemak semula sabitan dan hukuman berhubung kes SRC International Sdn Bhd.

Susulan itu, Najib kini kekal meringkuk dalam penjara.

Untuk rekod, sejak Najib mula menghadapi pertuduhan pada 4 Julai 2018 hingga 31 Mac 2023, seramai 14 hakim di tiga peringkat mahkamah – Mahkamah Tinggi, Mahkamah Rayuan dan Mahkamah Persekutuan – telah mendengar kesnya.

Daripada jumlah itu, 13 hakim iaitu (satu di Mahkamah Tinggi; tiga di Mahkamah Rayuan; dan sembilan di Mahkamah Persekutuan) telah mempertimbangkan kes Najib, dan menjatuhkan penghakiman yang munasabah yang menyokong sabitan.

Mengambilkira senario politik semasa, DAP dan PKR mungkin terpaksa akan menelan langkah yang sedang diusahakan UMNO jika mahu memastikan kestabilan dalam kerajaan campuran dapat dikekalkan.

Namun, sumber memberitahu langkah terbaharu diambil UMNO itu terpaksa dilakukan memandangkan timbul rasa tidak puas hati dalam kem Najib selepas keputusan Mahkamah Persekutuan baru-baru ini.

Langkah segera terpaksa diambil bagi memastikan UMNO tidak bergolak dan perlu menenangkan kem Najib yang dilihat masih berpengaruh.

Malah, tinjauan dalam media sosial juga mendapati beberapa pemimpin akar umbi UMNO yang menyebelahi Najib mula menyerang kerajaan campuran selepas keputusan mahkamah tempoh hari.

Sudah pasti sekiranya penyokong Najib tidak dikawal, ia dibimbangi akan memberi kesan lebih buruk kepada UMNO yang sudah tewas teruk pada Pilihan Raya Umum Ke-15 (PRU-15) lalu.

Nampaknya pergolakan dalam UMNO akan turut mengheret sama DAP dan PKR yang mungkin terpaksa menerima sebarang tindakan yang sedang diambil pucuk pimpinan parti itu.

Oleh sebab itu, ia tidak mustahil DAP dan PKR juga terpaksa menyokong langkah yang sedang diambil UMNO dalam usaha membebaskan pemimpin ulung mereka yang sedang berada disebalik tirai besi.


NGO, ahli UMNO desak Zahid arah PM mohon Agong bebaskan Najib

Sebuah pertubuhan bukan kerajaan (NGO) yang turut dianggotai ahli UMNO hari ini (24 Ogos) mendesak Presiden UMNO Datuk Seri Ahmad Zahid Hamidi ‘mengarahkan’ Naib Presiden Datuk Seri Ismail Sabri Yaakob, supaya memohon Yang di-Pertuan Agong campur tangan memberi pengampunan serta-merta kepada Datuk Seri Najib Razak.

Sehubungan itu, Pertubuhan Jalinan Perpaduan Negara Malaysia yang menghantar memorandum kepada Istana Negara hari ini, juga mendesak Zahid menarik sokongan terhadap Ismail Sabri sebagai Perdana Menteri, jika arahan itu gagal dituruti.

“Kami mohon presiden Umno, kami tak ingin subahat tapi selaku ahli Umno, kami mohon keluar dan tarik sokongan supaya ada pembubaran Parlimen jika tiada tindakan dibuat. Kami percayakan perdana menteri, tapi kalau perkara ini tidak berlaku kami anggap kerajaan ini zalim,” kata Presiden NGO itu, Syed Mohammad Imran Syed Abdul Aziz.

“Kalau kerajaan Tan Sri Muhyiddin Yassin tak apa. Ini ialah kerajaan BN, kamu aniaya orang banyak berjasa. Jika hari ini Zahid tak berkeras, perdana menteri tak buat sesuatu, saya akan isytihar keluar parti.

“Baik saya kerjasama dengan DAP, pemimpin mereka (pembangkang) meringkuk dalam penjara, mereka bekerjasama,” katanya lagi di luar pagar Istana Negara.

Syed Mohammad juga meluahkan rasa kecewa apabila tiada pemimpin UMNO turun menyertai penyerahan memorandum kepada Istana Negara hari ini, walaupun parti itu mempunyai 191 bahagian seluruh negara.

“Kami telah mengemukakan ‘referendum’ kepada Istana Negara dengan dua perkara yang kita tuntut.

“Kami mahu Pengampunan Diraja diberikan kepada Najib dan kami mahu Ketua Pesuruhjaya Suruhanjaya Pencegahan Rasuah Malaysia Tan Sri Azam Baki menghadap Yang di-Pertuan Agong dan membentangkan bukti bahawa terdapat konflik kepentingan berhubung Hakim Datuk Mohd Nazlan Mohd Ghazali,” katanya kepada media.

Pada 16 Ogos lalu, Mahkamah Persekutuan menolak permohonan Najib memasukkan bukti tambahan membabitkan Mohd Nazlan menerusi rayuan akhir kes penyelewengan dana RM42 juta milik SRC International Sdn Bhd.

Mohd Nazlan adalah hakim yang mendapati Najib bersalah terhadap tujuh tuduhan pecah amanah, menyalahgunakan kuasa dan pengubahan wang haram dana SRC dan memerintahkan bekas Perdana Menteri itu dipenjara 12 tahun serta didenda RM210 juta pada 28 Julai 2020.

Panel lima hakim Mahkamah Persekutuan dipengerusikan Ketua Hakim Negara, Tun Tengku Maimun Tuan Mat sebulat suara membuat keputusan itu selepas mendapati tiada kaitan antara jawatan Mohd Nazlan sebelum ini sebagai Kaunsel dan Setiausaha Syarikat Kumpulan Maybank yang boleh menyebabkan berat sebelah terhadap pemohon (Najib).


Hutang kerajaan dibayar mengikut jadual, kata Kementerian Kewangan

Kerajaan Persekutuan tidak pernah gagal dalam memenuhi obligasi pembayaran semula hutang negara mengikut jadual, Dewan Negara diberitahu hari ini.

Timbalan Menteri Kewangan II Yamani Hafez Musa berkata komitmen tersebut membuktikan disiplin kerajaan dalam aspek pengurusan hutang yang lebih mampan, menurut laporan Bernama.

Beliau berkata sehingga akhir September tahun ini, hutang negara mencecah RM969.3 bilion atau 64 peratus kepada Keluaran Dalam Negara Kasar (KDNK).

“Daripada jumlah hutang ini, hutang statutori berjumlah RM905 bilion atau 59.7 peratus kepada KDNK, iaitu masih di bawah had statutori 60 peratus. Had statutori ini telah dinaikkan kepada 65 peratus kepada KDNK pada Oktober lepas,” katanya dalam sesi soal jawab pada persidangan Dewan Negara hari ini.

Beliau menjawab soalan tambahan Senator Datuk Teo Eng Tee @ Teo Kok Chee yang ingin tahu adakah negara akan menjadi negara penghutang sekiranya hutang negara berterusan dan bertambah teruk.

Dalam pada itu, Yamani Hafez berkata pelaksanaan langkah rekonsiliasi fiskal serta kutipan hasil yang lebih baik pasca krisis dijangka dapat mengurangkan paras hutang dan beban bayaran khidmat hutang secara beransur-ansur demi memastikan kemampanan fiskal jangka panjang.

“Namun, bayaran khidmat hutang adalah satu perbelanjaan yang masih mampu kita bayar dan ia diberi keutamaan seperti yang termaktub dalam Perlembagaan Persekutuan Perkara 98(1)(b) iaitu segala caj hutang adalah di bawah tanggungan kerajaan Persekutuan.

“Ini memastikan kerajaan dapat membuat bayaran khidmat hutang mengikut jadual yang telah ditetapkan,” katanya.


Ada ADUN Sabah keluar parti tapi masih sayangkan Bersatu: Hamzah

Setiausaha Agung Bersatu, Datuk Seri Hamzah Zainuddin berkata masih ada dalam kalangan Ahli Dewan Undangan Negeri (ADUN) Sabah yang keluar parti bulan lepas, berat hati meninggalkan Bersatu.

Menurutnya mereka yang mengikut Ketua Menteri Sabah, Datuk Seri Hajiji Noor untuk keluar Bersatu berbuat demikian semata-mata untuk mengekalkan kestabilan kerajaan negeri.

“Saya telah bercakap dengan mereka (bekas ADUN Bersatu Sabah), ada yang kata bahawa hatinya masih bersatu dengan Bersatu.

“Tapi atas sifat untuk menentukan bahawa kepimpinan Sabah itu tidak bertukar so they would like to remain with Hajiji (Mereka ingin kekal bersama Hajiji,” katanya pada sidang media di Kota Kinabalu setelah mengadakan pertemuan dengan semua bahagian Bersatu, semalam (8 Januari 2023).

Tidak jelas bila Hamzah bertemu bekas ADUN Bersatu Sabah, atau berapa ramai daripada mereka yang masih setia kepada parti itu ‘secara rahsia’.

Hajiji mengetuai sebahagian besar ADUN Bersatu Sabah keluar daripada parti itu pada Disember 2022 sambil mendakwa mereka masih menjadi ahli langsung Gabungan Rakyat Sabah (GRS).

Ini selepas GRS menyokong Datuk Seri Anwar Ibrahim untuk dilantik sebagai perdana menteri dan bukannya Presiden Bersatu, Tan Sri Muhyiddin Yassin.

Keadaan itu menimbulkan persoalan mengenai isu lompat parti di peringkat Persekutuan membabitkan empat ahli Parlimen Bersatu yang kini sedang diperhalusi oleh Speaker Dewan Rakyat, Datuk Johari Abdul.

Mereka yang melompat parti mendakwa membatalkan keahlian dalam Bersatu sebelum Pilihan Raya Umum Ke-15, dengan menyertai GRS sebagai ahli langsung.

‘UMNO patut ikut perjanjian’

Di sebalik pengkhianatan itu, Hamzah yang merupakan ketua pembangkang Parlimen berkata, kestabilan di Sabah adalah penting.

Justeru, beliau berkata BN dan UMNO Sabah sepatutnya mengotakan janji pada 2020 untuk menyokong Hajiji sebagai ketua menteri.

“Hajiji dilantik mengikut apa yang dinyatakan dalam perjanjian sementara itu… UMNO patut ikut perjanjian itu,” katanya, lapor Malaysiakini.

BN dan Bersatu menjalinkan kerjasama pada pilihan raya negeri Sabah 2020.

Pada Jumaat lalu, BN Sabah yang mempunyai 17 kerusi menarik balik sokongan terhadap kerajaan negeri.

Ini selepas Hajiji memecat Datuk Salleh Said Keruak sebagai pengerusi Qhazanah Sabah dan usaha untuk merombak Kabinet negeri.

Bagaimanapun, rampasan kuasa yang dirancang itu gagal selepas lima ADUN BN Sabah mengekalkan sokongan kepada Hajiji yang kini mempunyai memperoleh 44 akuan berkanun (SD) untuk terus berkuasa.


Lima penyokong BN ditahan pukul penghulu di Kubang Kerian

Polis menahan lima lelaki semalam (14 November 2022) susulan kes memukul seorang penghulu Mukim Kenali, Kubang Kerian kerana tidak berpuas hati dengan rakaman video yang diambil mangsa.

Ketua Polis Kelantan Datuk Muhamad Zaki Harun berkata kelima-lima lelaki berusia antara 30-an dan 50-an itu ditahan jam 5 pagi semalam selepas mangsa yang berusia 55 tahun membuat laporan polis.

Katanya, sebelum itu, ketika mangsa berada di bilik gerakan pusat mengundi di hadapan kedai runcit Jalan Pasir Puteh- Kubang Kerian di Mulong, pada jam 12.30 tengah malam semalam, sekumpulan lelaki memegang bendera dan mangsa membuat rakaman video dengan menggunakan telefon bimbit.

“Disebabkan tidak berpuas hati dengan rakaman video itu, sekumpulan lelaki turun dan berlaku perang mulut sebelum mangsa dipukul menyebabkan lelaki itu cedera di bahagian mata dan sakit belakang.

“Mangsa kemudian mendapatkan rawatan sebagai pesakit luar di Hospital Universiti Sains Malaysia (HUSM), Kubang Kerian,” katanya pada sidang media di Ibu Pejabat Polis Kontinjen (IPK) Kelantan di Kota Bharu, hari ini (15 November 2022).

Beliau berkata, kes itu disiasat mengikut Seksyen 147 Kanun Keseksaan kerana merusuh.

Katanya, kesemua mereka direman selama dua hari bermula hari ini untuk membantu siasatan kes.

Terdahulu, tular beberapa keping gambar di aplikasi WhatsApp yang mendakwa seorang penghulu di Kubang Kerian dipukul oleh beberapa lelaki dipercayai berpunca daripada perasaan tidak berpuas hati susulan mangsa membuat rakaman disyaki ketika mereka mencabut bendera parti.

Menurut penduduk penghulu daripada PAS menegur kumpulan lelaki terbabit yang mencabur bendera parti itu kira-kira jam 3 pagi.

“Penghulu mengenali mereka yang tinggal di kampung sama terus merakam dan menegur perbuatan mereka yang dipercayai penyokong BN.

“Mereka memaksa penghulu menghentikan rakaman. Bila rakaman dimatikan mereka bertindak memukul penghulu,” kata penduduk.